text:
Dute colpe di dôs peraulutis: “…e friulana”. Che, stant a un emendament puartât in Comission di vigjilance Rai, al varès zontât di fat la lenghe furlane dentri dal Contrat di Servizi Rai – Ministeri Svilup economic: condizion inispensabil par inviâ une programmazion radio-tv par furlan, dant aplicazion a ce che al dîs l’articul 12 del leç 482/99. La assamblee bicamerâl e veve dât il so bon acet al stampon. Lu veve fat ae unanimitât. Di Palaç San Macuto, sede dal orghin bicamerâl di vigjilance, il test al cjape il troi che al puarte al setim plan di Viâl Mazzini. E si sa che i trois di Rome a son cetant ingredeâtts e spes petonâts di deviazions e tentazions.
IL CDA RAI AL TAIE IL FURLAN_ Sta di fat che, un colp di blanc culì, un colp di emendament culà, il Contrat 2010-2012 su la taule dal CdA de Rai al ven incjemò modificât. E – sorprese – chês dôs peraulutis si pierdin par strade. O miôr: a son stadis lassadis par strade. Une notizie di agjenzie des 16.01 – o sin ai 3 di Fevrâr – e comuniche il vie libare dal Consei di aministrazion de Rai al gnûf imprest. La aprovazion e je vignude a maiorance. La conseire dongje de Leghe, Bianchi Clerici, e jere assent. Invezit i conseîrs di opposizion De Laurentiis e Rizzo Nervo, si son astignûts.
Inalore, pal moment, tal tierç Contrat di Servizi aprovât di cuant che e esist la leç 482/99, il furlan al è ancjemò in spiete. Al à vût il so moment di glorie “balneâr”, sfloreât tant de Vierte, colât in plen invier. Si impensaiso de delegazion furlane vuidade di Roberto Molinaro, za assessôr regjonâl ae culture? Ta chê volte a vevin concuardât cu la Vigjilance lis tapis, che a varessin inserît lis trasmissions in lenghe, jenfri i oblics de Rai. Cun gjonde de Regjon, che cussì no varès vût spesis.
POLITICHE DISTRATE_ Il lassismi politic tal fratimp al à fat colâ cheste azion di lobbying. Il president Renzo Tondo su la cuistion si è simpri mostrât frêt (“No je la prioritât”). Messedant lis cjartis de sô zonte, la deleghe culture e je finide al folp Elio De Anna, che i nd à metût un pôc par capî che il mont des lenghis de Regjon nol funzione propit come il sport.
Ce dî, po dopo, dai nestri parlamentârs? Che no àn fat nuie. Daspò di ce che si jere otignût in Commission di vigjilance i nestris rappresentants – e chi sedi di maiorance che di oposizion si son mostrâts unîts – no si son nancje curâts di seguî l’iter dal test. Par po berlâ al scandul, cuant che si son rindûts cont de fertaie. A varessin fat il lôr lavôr, nol sarès stât nissun scandul, ni nissune berlade.
LIS SOLUZIONS_ Cualis cumò lis manovris di azion? Dal pont di viste tecnic, il gnûf contrat al à di rivâ li dal ministeri des comunicazions. Duncje, alc si podarès ancjemò fâ. Intant, però, o segnalìn che tant che noaltris o vin di scombati par vê une serie di produzions di mame Rai, a Triest no si fasin scrupui e no coventin nancje autorizazions ministeriâls par finanziâ e mandâ in onde trasmissions istruttivis e seguidis di cetancj di triestins, clâr in dialet triestin. Nuie di personâl, cuintri “El campanon” – blasonade kermesse in dialet, començade ancjemò tai agns 50, che tra tecnics, operadors, ators, e dopre almancul 12 personis. Dut gratis. Invecit, pe lenghe, dal 2002, si son spindûts 1,6 milions di euros.
DE ANNA AL CONTATE IL MINISTRI_ L’ultin inzornament al viôt protagonist l’assessôr Elio De Anna. Che al à cjapat cjarte e pene e al à scrit al ministri al Disvilup economic, Paolo Romani. ”Si trate di un at gravissim – al à con di plui rimarcjât l’assessôr – par vie che e je une violazion de leç 482/99, aplicative dal articul 6, ma soredut parcè che al cree une discriminazion no justificade fra minorancis sul teritori de regjon Friul Vignesie Julie”.
La letare e je stade spedide par cognossince ai presidents de Rai, Paolo Galimberti, e de comission di Vigjilance, Sergio Zavoli, oltri che al diretôr de sede Rai par il Fvg, Roberto Collini che al diretôrs e de sede Rai pal Friûl Vignesie Julia, Roberto Collini. De Anna al domande un incuintri urgjent cul Ministri par valutâ la pussibil soluzion di cheste criticitât. Ma i fats a dimostrin di jessi, ancjemò un viaç, masse lontans des cjacaris.
Oscar Puntel
ATUALITÂT – Ti deludaRai simpri............
Dute colpe di dôs peraulutis: “…e friulana”. Che, stant a un emendament puartât in Comission di vigjilance Rai, al varès zontât di fat la lenghe furlane dentri dal Contrat di Servizi Rai – Ministeri Svilup economic: condizion inispensabil par inviâ une programmazion radio-tv par furlan, dant aplicazion a ce che al dîs l’articul 12 del leç 482/99. La assamblee bicamerâl e veve dât il so bon acet al stampon. Lu veve fat ae unanimitât. Di Palaç San Macuto, sede dal orghin bicamerâl di vigjilance, il test al cjape il troi che al puarte al setim plan di Viâl Mazzini. E si sa che i trois di Rome a son cetant ingredeâtts e spes petonâts di deviazions e tentazions.


c: text/html

text:
*Necessaris gnûfs concets di protezion tor la Danau
Colpide des inondazions in Europe centrâl ai prins dîs di Jugn e je stade pratichementri dute la Austrie, de frontiere svuizare dal Vorarlberg traviers il Tirôl, Salsburc fin a Viene, ma ancje tal sud te Stirie, dulà che lis stradis principâls a jerin impraticabilis par vie des scoladuris detritichis.
I grancj flums, soredut de Danau, a àn causionadis lis devastazions des citâts che si cjatin tor de aghe. Di consecuence, viodût che la concentrazion des comunicazions stradâls in Austrie si cjate dilunc i flums, par diviersis zornadis – e in diviers lûcs, ancje par setemanis – stradis e pas di mont a jerin sierâts. In dut, si calcole une pierdite di 2,2 miliarts di euros dome in Austrie. Responsabile dal disastri e je stade une concentrazion di ploie mai viodude prin propit tes regjons alpinis di Austrie e Bavarie: in diviersis regjons, al à plovût in 24 oris tant che al plûf in gjenar dut l’an.
*La Austrie, in confront cun altris zonis mondiâls, e je statistichementri mancul colpide des catastrofis naturâls
Lis inondazions a son il plui grant pericul naturâl tes Alps Orientâls e chest massime pes regjons che si cjatin tor la Danau. I dams causâts de aghe a son enormis. Za tal Lui dal 1954, e po dopo tal Avost dal 2002, i meteorolics a vevin regjistrade tal bacin idrografic de Danau une “aluvion dal secul”, che si pues comparâ cun chê di chest an.
*Aument di events estrems?
Lis inondazions, tant che altris events climatichis estrems, sono daûr a peiorâ? E je une domande che o vin di rispuindi in maniere positive. Dut câs, salacor il probleme plui grant al è l’om stes che al à trasformâts i flums in canâi artificiâi, cence che a vedin la pussibilitât di estindisi. Cussì, i responsabii de politiche in Austrie a pensin al gnûf concet di screâ zonis naturâls protetis tor la Danau e chei altris flums. Un esempli di cemût fâlu, e je la capitâl Viene che e je ben protete midiant dal slargjament de Danau che al fo fat dal 1972 fin al 1987. Une aluvion de capitâl, ancje in cundizions ancjemò plui estremis, e je scuasit impussibile. Tant che sotprodot di protezion cuintri lis inondazions, e jere ancje screade une isule artificiâl di 21,1 km di lungjece e fin a 250 m di largjece tra Viene e la citât di Klosterneuburg, che vuê e je deventade la aree ricreative plui popolâr di Viene.
***
Zardin zoologjic di Schönbrunn a Viene: di gnûf “il miôr di Europe”
Il zoo di Schoenbrunn nol è dome chel plui antîc dal mont. Al è ancje il miôr in Europe, e chest – daspò il 2008 e il 2010 – pe tierce volte di file. Tal secont e tierç puest, chei di Lipsie e di Zuric. Bogns vôts in Austrie a àn ricevût ancje il zoo di Salsburc e chel di Innsbruck.
Prime di rivâ a cheste conclusion, l’espert britanic Anthony Sheridan al à visitât 440 zardins zoologjics in 23 paîs. La sô valutazion si base su 37 criteris: tra chescj, la zootecnie, la biodiversitât, la protezion des speciis, la ricercje, lis ufiertis pai fruts, la atmosfere e il numar di visitadôrs.
Convincente a Viene, dulà che a vuê si cjatin sù par jù 600 speciis di animâi, e je stade la cumbinazion di edificis barocs e la moderne pedagogjie zoologjiche. La conclusion di Sheridan: “Schönbrunn nol à nissun pont debil.”
*Storie di sucès
Il zoo di Schönbrunn, tal parc dal cjistiel di Schönbrunn, tal XII distret di Viene, al è stât impastanât tal 1752 dai Asburcs, e par chest al è il plui antîc zoo che al esist tal mont.
Za tal 1770 e tal 1781 a rivarin i prins grancj mamifars e predadôrs, lôfs e ors. Vincj agns daspò, tai timps des vueris napoleonichis, il zoo al è stât slargjât cun ors polârs, grancj felins carnivars, jenis, cangûrs e elefants indians. I animâi esotics a jerin in chel timp une atrazion no dome pai vienês ma ancje pai ospits stranîrs.
Tal 1991, dome 700.000 visitadôrs si interessavin al zoo: cumò si contin plui di doi milions e, di chei, il 32% a son turiscj. Miorade ancje la situazion economiche di 1,1 a 13,1 milions di euros. Cun cheste sume, adun cun 27 milions di euros che a vegnin dai donadôrs, a puedin cuvierzi ancje ducj i coscj e invistî inte ristruturazion e tai gnûfs grancj stabiliments pai ors polârs e pes zirafis che si vierzaran tal 2014.
*Lis bestiis che ur plasin di plui ai visitadôrs
Il panda zigant nol è l’animâl preferît dai visitadôrs dal zoo
I beniamins dal public a Schönbrunn a son i piçui suricats, e no i panda zigants. Ancje la diretore Dagmar Schratter e je stade sorprendude dopo lis elezions tal Novembar tal an passât, e lu spieghe cussì: “I suricats a son simpri atîfs e a son une vore ninins cuant che a zuin e si metin a sgjavâ busis tal savalon, o cuant che si alcin in pîts par cjalâ ator.”
✒ Janez Erat
AUSTRIE. Aluvion record in dute la Austrie............
*Necessaris gnûfs concets di protezion tor la Danau

robotstxt: allowed

filter: keep


text:
Pietro Nelli al è nassût a Siene intal 1511 (ce date incredibile pe Patrie dal Friûl!) e al è muart a Vignesie dopo dal 1572, no si sa ben cuant. No cognossìn tant de sô vite. Forsit parcè che nol è mai stât considerât un leterât, sedi pe sô origjin umile, vignût fûr di une famee contadine de campagne senese, sedi parcè che al è simpri stât om libar di dî e di scrivi dut ce che al pensave. E chest, lu savìn, al decrete dispès la damnatio memoriae. La plui part des informazions che o podìn vê su la sô biografie e ven fûr propit de sô opare mestre “Satire alla carlona”. Li nus conte che i siei gjenitôrs a jerin contadins e che il pari al murì cuant che lui al veve dome vincj dîs. Cuant che al veve nûf agns al fo adotât di Giustiniano Nelli, un miedi cetant preseât di une famee impuartante e siore, cressude cul cumierç de sede. Salacor chest Giustiniano al jere il vêr pari di Pieri. Cussì, maridantsi intal 1519, al varès ancje cjapade la ocasion par adotâ un fi nassût vot agns prime di une aventure cuntune contadine des Seris di Rapolano, un podê là che la famee Nelli e veve i siei terens. Cu la adozion, la sô vite e sarès cambiade dal dut in gracie di une buine educazion e des frecuentazions de alte societât. Al partìs pe Italie dal Nord tant che segretari di un nobil, pe racomandazion fate di so pari. Ma intal 1538, a vincjesiet agns, al torne a Siene, clamât di Giustiniano, par cjapâ in man la aministrazion de famee. Nol reste tant a cjase, forsit odeât dai fradis nassûts di secont jet, ma plui probabilmentri stiçât di une anime che e sopuartave mâl ogni scjaipule, ancje la plui rafinade. Cussì, tacant dal 1540, si lu cjate a Vignesie. O vin fintremai la testemoneance dal Aretin, che al cjape propit des sôs mans une letare, salacor di racomandazion, inviade di so pari. Il 1445 al è l’an che e jes la sô comedie “Le disgrazie avventurate”, che e restarà manuscrite fin al 1980. Tal 1546 al publiche la prime edizion de sô opare plui impuartante doprant il non di Andrea da Bergamo, ven a stâi une mascare teatrâl de comedie de art, che e rapresente un proletari di citât, puar ma inteligjent. Probabilmentri e je une precauzion, dal moment che ce che al scrîf nol sparagne propit nissun. La opare e fâs sucès, tant che l’an dopo al ven fûr un secont volum. Nissune maravee che la sô lenghe, sclete e maliziose, i procuri tancj nemîs. Clamât devant dal tribunâl des Procuratiis, al ven adiriture mandât in esili su lis monts parsore di Feltre. L’amì, potent e sincêr, Benedetto Barbarigo, lu judarà a tornâ a cjase. Nol scrivarà tant altri: un sonet in onôr di Sabba da Castiglione (1554), une altre sô liriche inte racuelte “Rime in lode di diversi nobilissimi et eccellentissimi autori in morte della signora Irene delle signore di Spilimbergo” (1561), testemoneance impuartante dal so contat cu la int furlane. La sô ultime atestazion leterarie e je la racuelte “Sonetti ed epigrammi di m. Pietro Nelli senese” (1572). ❚
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +
Gnovis / Gnûf libri di Diego Navarria pe La Patrie dal Friûl, “Patriarcjis tal cûr de Europe”Redazion
Joibe ai 13 di Otubar aes 6 sore sere (18:00) te Librarie Tarantola di Vie Vittorio Veneto 20 a Udin al è stât presentât il libri “Patriarcjis tal cûr de Europe”. Contis curtis e curiosis che a piturin cun snait lis figuris plui simbolichis de autonomie e de identitât de Patrie dal Friûl: i patriarcjis […] lei di plui +


text:
Tal 611 dopo di Crist, avars e sclâfs a brusin Cividât. La popolazion che e à podût salvâsi a je scjampade te zone fuartificade dal Ladri e di Ahrensberg. Chê grote e je simpri stade un puest di grant atrat e frecuentade in ogni timp. Siet crôs disegnadis sutune piere a drete là che a cor la aghe de pissande si riferissin al cult de fertilitât leât al cors des stagjons. Une seconde scrite, sculpide suntune altre piere a çampe de aghe: SASN ven a dî Silvano Augusto Sacrum Nemus, bosc sacri al diu Silvan, diu dai marangons, a conferme de impuartance dal puest fin de antichitât.
La sistemazion dai profugos cividins e à compuartât la ricostruzion de grote come difese, osservatori astronomic e puest di cult. Une epigrafe piturade su malte frescje e dîs: “Agilulf capo dai federats (xenagà) a la ricostruît (epoiêsen exaútis) il lûc sacri (fanôma) cu lis muraiis simetrichis (Iso/kelê)”. Si è sistemade prime di dût la specule de grote che e servive za prime par fissâ la date de Pasche e lis fiestis dal an; dopo de glesie di S. Zuan, là che e sta la scrite e la tor a metât scjalinade sot la montagne pal cuarp de vuaite. Chês muraiis a tanaiis di gjambar a suponte de imbocjadure de grote a clamin lis tanaiis dal gjambar come segno zodiacâl dal solstizi di estât parcè che al cjamine in daûr come il secont semestri dal an. La grote a je il grim de mari. Lis letaris de scrite, cjapadis di alfabets diviers a son un espedient par dî ce che al significhe il solstizi di estât e la impuartance de gjometrie par capî il moviment dal cîl. La “pile” o “sfrantoi”, sgjavât dentri de grote al è l’axis mundi, la matrix, il luvin dal mont, sgjavât de rotazion indaûr dal mont o precession. I cristians a àn viodût te grote, là che cor la aghe vive, il lûc privilegjât pal batisim. Di fat, fint almancul al dissest di cualchi an indaûr par vie dal turisim, dongje de “pile” al jere un lagut cun dentri simpri aghe, parcè che lu vevin impermeabilizât; chê aghe e coventave par bevi cuant che si jere sot assedi e la gnot di Pasche pal batisim cristian, arian pluitost che ortodòs, come il Crist tal Gjordan. Lis glesiis matricis a jerin costruidis dongje di une risultive di aghe vive. Di chê pile, tirant il voli dilunc la galarie paralele a chê pal scolament da lis aghis, si viôt la linie dal orizont là che al cricave il dì al solstizi di unviêr.
Si segnave il pont sutun disc par calcolâ la epate o la etât de lune, decisîf per fissà la date de Pasche la prime domenie dopo de lune plene dal ecuinozi de vierte. Intune letare il frari Colomban dal monastîr di Luxeuil in Borgogne, mandade a pape Gregori Grant tal 598, al fronte la cuestione de date de Pasche e al critiche il pape pes sôs indecisions par pôre dai aquileiês: «Par altri e plui oportunementri la tô competence e varès di trancuilizâti, e invezit, forsit pe pôre di tirâti intor la ustinade critiche de novitât ramacule (hermagoricae novitatis), tu ti platis sot de autoritât dai tiei predecessôrs e in particolâr di chê di pape Leon».
Al vûl dîi che lâ daûr dal custum roman nol è po tant rispietôs dal misteri de Pasche dal Venzeli e de tradizion. A nô nus baste savê che i aquileiês a jerin in question su la date di Pasche cun ducj e chest al pues riferîsi al osservatori astronomic di Antro.
In dì di vuè la precession e fâs jevâ il soreli a uns vincj grâts plui a soreli jevât; tignin cont di un grât ogni 72 agns nus puarte a cjaval dai secui VI-VII. Cui aial detade la epigrafe e a non di cui? O pensi a Gregori patrizi bizantin di Odierç, chel che al à facilitât la salide al ducât di Grasulf II copant a tradiment i nevôts Taso e Caco, scjampâts de presonie dai avars. Al à judât i cividins cu la sô tecniche muradorie e a conclusion de opare al à detade la scrite.
Cent agns dopo al ven ca sù il gramatic Feliç, mestri di Florian, mestri ancje di Pauli Diacun. Fint che al è vivût al à fate scuele ae zoventût di Cividât, vuarfine dai muarts pe sconfite dal duche Ferdulf cuintri i sclâfs. A frecuentavin il coleç ancje i trê fîs di Pemmon Ratchais, Ratchis e Astulf. Al è lui l’ispiratôr di chê svintade culturâl che Cividât e à sfadiât a digjerî, ma che e reste tes robis, percé che il mestri al è muart masse adore. La sô epigrafe inte grote al è un document straordenari: “Jo Feliç indegn, o soi chi sapulît a lis fondis de glesie dai sants Zuan Batiste e Evangjeliste. Us prei voaltris che o vignîs fin ca sù e o tornais a bas che preedis Diu pai miei pecjâts”. Al mertarès un lunc esam, plen come che al è di valôrs epigrafics e teologjics.
7. DAMNATIO MEMORIAE – Il landri di Sant ZuanFaustin Nazzi
Tal 611 dopo di Crist, avars e sclâfs a brusin Cividât. La popolazion che e à podût salvâsi a je scjampade te zone fuartificade dal Ladri e di Ahrensberg. Chê grote e je simpri stade un puest di grant atrat e frecuentade in ogni timp. Siet crôs disegnadis sutune piere a drete là che a cor la aghe de pissande si riferissin al cult de fertilitât leât al cors des stagjons. Une seconde scrite, sculpide suntune altre piere a çampe de aghe: SASN ven a dî Silvano Augusto Sacrum Nemus, bosc sacri al diu Silvan, diu dai marangons, a conferme de impuartance dal puest fin de antichitât.


text:
sabato 26 gennaio 2013
28 GENNAIO 2013: CONFERENZA STAMPA DI "RADIO ONDE FURLANE" E "RADIO SPAZIO 103"
5 commenti:
Dal sito internet del settimanale LA VITA CATTOLICA (UD)- GENNAIO 2013RispondiElimina
RADIO SPAZIO 103 E RADIO ONDE FURLANE
La marilenghe non si taglia!
Radio Spazio 103 e Radio Onde furlane insieme contro i tagli alle risorse per la lingua friulana nella radiofonia. Le due emittenti, tra le realtà più attive nella promozione del friulano, hanno organizzato per oggi, a mezzogiorno, nella sede udinese della Regione, una conferenza stampa per illustrare le problematiche conseguenti al nuovo azzeramento delle risorse per i programmi radiotelevisivi in friulano in sede di finanziaria regionale e ai tagli pesanti per gli enti riconosciuti di primaria importanza per la promozione della marilenghe. Presenti anche rappresentanti dell'Agjenzie regjonâl pe lenghe furlane e del Comitato 482. FRIULANO A SCUOLA, SI SCEGLIE CON UN CLICK
http://www.lavitacattolica.it/
IL FRIULANO RISCHIA DI SPARIRE DALLE EMITTENTI LOCALIRispondiElimina
L’allarme di Radio Onde Furlane e Radio Spazio 103.
Il nuovo azzeramento delle risorse previsto nella finanziaria 2013 mette a rischio i programmi radiotelevisivi in friulano e ovviamente i posti di lavoro di coloro che operano nel settore
UDINE. Il friulano rischia di scomparire dall’etere. E’ questo il grido di dolore di Radio Onde Furlane e Radio Spazio 103 che hanno spiegato oggi le loro ragioni.
“Il nuovo azzeramento delle risorse previsto nella finanziaria 2013 - ha spiegato durante una conferenza stampa convocata nel Palazzo della Regione, Paolo Cantarutti presidente della Cooperativa Informazione Friulana editrice e di Radio Onde Furlane, storica emittente locale -, mette a rischio i programmi radiotelevisivi in friulano e ovviamente i posti di lavoro di coloro che operano nel settore.
Una decisione che ha ripercussioni sulla nostra realtà, che colpisce duramente le politiche linguistiche per il friulano in particolare nel settore della radiofonia, dove operano due tra le realtà più attive nella promozione del friulano: Radio Onde Furlane e Radio Spazio 103”.
Oltre agli interventi di Paolo Cantarutti, di Roberto Pensa, direttore di Radio Spazio 103, sono intervenuti Lorenzo Zanon, presidente dell'ARLeF, e Carlo Puppo, portavoce del Comitato 482.
Entrambi hanno inserito le problematiche specifiche della radiofonia nel quadro più ampio delle politiche per il friulano.
Duro l’attacco di Zanon che ha detto “serve un cambiamento radicale di mentalità nella politica. Il problema del riconoscimento e sostegno delle lingue minoritarie: friulano, tedesco e sloveno è strettamente legato alla conservazione della “specialità”.
Alla conferenza erano presenti anche i rappresentanti degli enti di primaria importanza per la promozione della lingua.
28 gennaio 2013
COPIA/INCOLLA DAL SITO INTERNET DEL “MESSAGGERO VENETO” UD.
http://messaggeroveneto.gelocal.it/cronaca/2013/01/28/news/il-friulano-rischia-di-sparire-dalle-emittenti-locali-1.6430284
Dal Blog internet di "LIDRÎS E BUTUI" - TurinRispondiElimina
Onde Furlane e Spazio 103: radiofonie e lenghe furlane in pericul
Une gnove denunzie de mancjance di politiche linguistiche pal furlan. E rive di Radio Onde Furlane e di Radio Spazio 103 che îr a Udin a àn clamât une conference pe stampe par frontâ chest argoment. In chê ocasion Paolo Cantarutti, il president di Informazione Friulana, la cooperative editore de “radio libare dai furlans”, e Roberto Pensa, diretôr de emitente diocesane, a àn presentât la situazion.
Il câs di Radio Onde Furlane al è chel plui evident: cun passe il 70% de sô programazion par furlan e lis sô diviersis iniziativis su internet e sul teritori, la radio e davuelç une vere funzion di servizi public e cun dut achel tal 2013 si cjate a vê a ce fâ cuntune riduzion dal 40% dal jutori regjonâl rispiet al an passât, che e devente fintremai dal 60% rispiet al 2009. Ancje Radio Spazio 103 e à patît un tai dai fonts avonde significatîf: dal 2008 al dì di vuê e à il 50% in mancul dai fonts.
Lis dôs radios no patissin dome l’efiet de riduzion dai contribûts regjonâi pai ents ricognossûts di impuartance primarie pe tutele de lenghe furlane, ma a son colpidis ancje dal tierç azerament dai fonts pes trasmissions radiotelevisivis par furlan.
Che la situazion e fos grivie e penze lu vevin za marcât tai dîs passâts il Comitât pe autonomie e pal rilanç dal Friûl e il Comitât/Odbor/Komitaat/Comitato 482. Tra i partecipants ae conference al jere ancje Carli Pup, il puartevôs di chest comitât, che al ten dongje associazions e altris entitâts espression des comunitâts furlane, slovene e gjermaniche dal Friûl. «Al è un câs paradigmatic de mancjance di politiche linguistiche e di planificazion strategjiche de bande de Aministrazion regjonâl», al à vût dit Pup, marcant che pes radios, cence sigurecis in cont des risorsis finanziariis e dai timps pe lôr disponibilitât, al devente dificil sei organizâ e fâ il lôr lavôr che invistî su lis personis e su lis lôr professionalitâts.
La cuistion e tocje ancje la economie e no dome la lenghe, la culture, i dirits e la fonde de autonomie speciâl de Regjon Friûl-VJ.
Cun di fat e cjape dentri puescj di vore, produzion di informazion e servizis e promozion dal teritori.
Dut chest al è impuartanton, massime intun moment di crisi, cemût che a àn marcât ancje i rapresentants di SFF, Kappa Vu e La Patrie dal Friûl, altris sogjets privâts che, compagn di Onde Furlane e Spazio 103, la lôr funzion e je ricognossude primarie pe promozion e pe tutele dal furlan. Le pense compagn il president de ARLeF, Lorenzo Zanon
http://lidrisebutui.wordpress.com/2013/01/29/onde-furlane-e-spazio-103-radiofonie-e-lenghe-furlane-in-pericul/
Un articolo su la Conferanza stampa è stato pubblicato anche sul quotidiano IL GAZZETTINO di Udine.RispondiElimina
Dal Blog di Sandri CarrozzoRispondiElimina
http://sandricarrozzo.blogspot.it/2013/01/il-marcjat-de-lenghe-furlane.html
IL MARCJÂT DE LENGHE FURLANE
Vuê e je stade la conference stampe clamade di Radio Onde Furlane e Radio Spazio 103 par denunziâ i dams che i tais aes risorsis dedicadis ae lenghe furlane a fasaran tal cjamp radiotelevisîf: mancul servizis, plui disocupazion.
No ai podût lâ ae conference, ma mi sint di zontâ une riflession.
Cui che nol cognossès ben la situazion furlane (e o pensi che pardabon la plui part dai furlans no le cognossin) al podarès pensâ: "Al è timp di crisi, parcè no si varessial di taiâ ancje sul furlan? E po chestis radios, parcè no stano sù cu lis lôr gjambis? Parcè àno di domandâ la caritât? Che si nicin e che a stedin sul marcjât"
Cui che al resonàs cussì, se il Friûl al fos intune situazion normâl, a varès ancje reson: ma no sin intune situazion normâl.
Il fat al è che si fevele tant di ducj chei milions (che in realtât a son une miserie) che i ents publics a àn spindût pe lenghe furlane, ma no si fevele di ducj i miliarts che il Stât Talian e lis sôs aministrazion a àn spindût par cuasi un secul e mieç par scancelâ la lenghe furlane.
E stant che o sin in crisi, no vuei fevelâ di lenghe furlane tant che valôr identitari, culturâl, sociâl e v.i., ma come valôr economic: cualsisei lenghe, in cundizions normâls, e cree economie, marcjât, indot. Invezit la Italie, di cuant che e je rivade in Friûl, e à invistît miliarts par distruzi o fâ abortî chel marcjât.
Un marcjât che al varès podût fâ la sô part par gjenerâ ocupazion, ricjece, benstâ.
Cemût si fasial cumò a domandâ a radios, editôrs, cooperativis, associazions, professioniscj di lâ indevant a lavorâ su la lenghe furlane dome daûr des regulis dal marcjât, se il plui alt ent public, cun dute la sô fuarce, si impegne par copâ chel marcjât?
Cemût pretindi, par esempli, che un editôr al sorevivi, se si impedìs par passe un secul ai furlans di jessi alfabetizâts te lôr lenghe?
E che no mi vegni a contâ l'assessôr Molinaro che la lenghe furlane cumò e je curicolâr te scuele: la realtât e je che no si fâs scuasi nuie, come prime.
A mancjin i insegnants competents, a mancjin i programs, a mancjin i imprescj didatics, a mancjin i controi: e mancje plui di dut la volontât di fâ lis robis in maniere serie.
E cence intervignî in maniere serie no si permet al marcjât di esisti, e si impedìs di esisti ancje a realtâts virtuosis, come Radio Onde Furlane, che in chescj agns e à pardabon inviât un indot, in tiermins economics, artistics e culturâi.
Il probleme al reste, e al è di concet: pai nestris politics e aministradôrs, prin di ducj Renzo Tondo che al à simpri declarât che i bêçs sul furlan a son butâts vie, i finanziaments pe nestre lenghe a son dome une limuesine par fânus stâ cidins; par nô a son un invistiment indispensabil par creâ plui justizie e ancje plui ocupazion e plui benstâ.
Lis conferencis come chê di vuê a zovin almancul a fâ vignî fûr chestis cuistions, ma la reazion e la soluzion a podaran jessi dome politichis.
Intant, cemût che o vevi za scrit, che Tondo, De Anna e Molinaro si cjapin lis lôr responsabilitâts: leçs no rispietadis, finanziaments blocâts par agns, ancjemò prime che taiâts, professioniscj disocupâts.
-----------------


text:
Sedi un furlan e vivi a Rome al vûl dî sintîsi simpri in minorance: prin di dut parcè che nissun al sa ben dulà che al sta il Friûl. Cuant che tu contis di dulà che tu rivis ducj si metin a imitâ un acent che al è une vie di mieç tra il venit e il milanês, parcè che Milan al è dispès l’unic puest dal nord dulà che al è stât chel che tu sês che tu fevelis, e il venit lu cognossin un pôc ducj parcè che jere simpri almancul une camarele o une infermire di Vignesie o jù di li ta chei films cun Edwige Fenech e Alvaro Vitali. Cence dismenteâ che nissun al cognòs la diference tra Friûl e Vignesie Julie, o che cuant che tu contis che tu tegnis pal Udin tu ti sintis rispuindi robis come “Sì, va ben, ma in serie A, par ce scuadre tignistu?”.
Ma il brut di jessi un furlan fûr dal Friûl al è che tu rapresentis une minorance linguistiche ancje cuant che tu fevelis par talian. Prime di dut, dopo cinc minûts tu ti nacuarzis che ti cjalin par ledrôs ogni volte che tu disis la peraule “bon” (e se tu fasis doi conts tu scuvierzarâs che a gjavâ ducj i “bon” di un discors par furlan ti reste plui o mancul un tierç). Dopo, tu âs di stâ ben atent a chei che par inglês si clamin “false friends”, i “amîs par fente”, che a son chês peraulis che a samein compagnis di chês de tô lenghe, ma a vuelin dî une altre robe. “In bande” al è propite un di chei, che al samee un che tu ti podis fidâ ma dopo ti tire il tacon: che se tu disis a un, par talian, di meti une robe “li, in parte”, chel ti cjape in peraule al scomence a domandâsi cemût taiâ che robe par metile un toc di une bande e un toc di chê altre. E cuant che tu disis che tu âs un “moroso” ti cjalin cuntune pocje di compassion, parcè che no je une biele robe vê une cjase cun dentri un che no ti paie il fit. E va tu a dî che vê un morôs al è miôr che sedi “vedrana”, che a dî cussì tu fasis piês il tacon dal sbrego. Par no fevelâ di cuant che a vore ti domandin se tu âs fat une robe e ti ven di rispuindi “Sì, ho combinato”, e chel che tu âs li di front a stâ a spietâ di savê ce che al è che tu âs cumbinât: dal sigûr un casin.
E dopo a son peraulis che ancje se no tu riscjis di sconfondilis, tu sintis la lôr mancjance distès, come “sgarfare” e “pengio”, parcè che sì, “frugare” e “denso” a vuelin dî un pressepôc la stesse robe, ma un furlan lu sint, che nol è propite chel distès. Ma ancjemò piês di sedi un furlan fûr dal Friûl al è sedi une furlane fûr dal Friûl, e no par vie di robis come lis oportunitâts om femine e v.i. Ma insome: ce gust puedistu vê a meti un vistît che tu âs a pene comprât e no vê nancje une peraule par dî che tu sês daûr a screâlu?
MinoranceBete di Spere
Sedi un furlan e vivi a Rome al vûl dî sintîsi simpri in minorance: prin di dut parcè che nissun al sa ben dulà che al sta il Friûl. Cuant che tu contis di dulà che tu rivis ducj si metin a imitâ un acent che al è une vie di mieç tra il venit e il milanês, parcè che Milan al è dispès l’unic puest dal nord dulà che al è stât chel che tu sês che tu fevelis, e il venit lu cognossin un pôc ducj parcè che jere simpri almancul une camarele o une infermire di Vignesie o jù di li ta chei films cun Edwige Fenech e Alvaro Vitali. Cence dismenteâ che nissun al cognòs la diference tra Friûl e Vignesie Julie, o che cuant che tu contis che tu tegnis pal Udin tu ti sintis rispuindi robis come “Sì, va ben, ma in serie A, par ce scuadre tignistu?”.


text:
O celebrìn la fieste dai nestris sants martars Ermacure e Fortunât. A son lôr lis lidrîs sanganadis de nestre storie sanganade. Tant al è vêr che i nestris vecjos nus àn lassade la ereditât dal ‘tignî dûr’ e dal ‘tornâ simpri a scomençâ’, parcè che, ancje lôr la àn simpri vude dure. Chel sanc al à consacrade la nestre che e je une ‘Storie Sacre’. Al è par chel che no o podìn cjapâ sù il nestri passât par vê ispirazions tal vivi il presint e proviodi l’avignî.
Cjapìn il moment di Cromazi. Lui al à vivût robis che a van par dongje di chês che o stin vivint nô. A scomençavin lis grandis invasions dai barbars, come che a scomencin lis imigrazions ca di nô: in chê volte a vignivin armâts, cumò, par fortune a cidin. Po ben la glesie e à savût vivi il presint acetantlu, tant al è vêr che Cromazi al scrîf: “Une grande rêt e cjape dentri pes diferents. O sin Romans, Celts, Sirians, Ebreus… ma o sin ducj Aquileiês. E chei barbars, che o vevin pôre di lôr, cumò nus servissin”. Ancje nô o viodìn i neris picjâts daûr dai camions che a cjapin sù la nestre porcarie e che, pûr di jessi ocupâts, a fasin cualsisedi mistîr. Cun di plui o vin di viodi ce che nus insegnin. Prin di dut nus ricuardin, a nô che o crodevin di jessi i parons de storie e de nestre vite che, in chest mont, o sin pelegrins cuntune esistence balarine e crepadice, come la lôr… M. Eckart al dîs che ogni moment di crisi, inte storie, nus ricuarde che no sin nô parons di jê e nus clame a servî il vêr Paron, par fâ il so dissen. Cun di plui ducj nô o sin vignûts in chest mont parcè che o sin stâts acetâts di cualchidun e, dopo di jessi vignûts, o sin clamâts a acetâ: cussì e va indevant la storie. La acetazion dai forescj e je stade la prime ande che e a vût la nestre glesie e che la à fat lâ indevant intant che l’imperi, invezit, al è slacât! La seconde ande e je stade chê di conservâ e consegnâ il patrimoni de culture dal passât; la Ete di Mieç lu à tignût a clucî e po al è sflorît fûr tal Rinassiment. I nestris vecjos a àn consegnade la lôr vite, il lôr sanc e storie e cussì e je lade indevant. Ancje il nestri assum al è chel di no pierdi nuie di ce che o vin ereditât e consegnâlu! E je clare che nô no viodarìn ce che al saltarà fûr tal ultin. Al è sigûr un fat che, te storie dut si trasforme, ma nuie nol va pierdût. Al è il moment dal ‘tignî dûr!’ e de sperance. Ermacure e Fortunât nus daran sigûr une man! ❚
bonsignôr Rizieri De Tina
Cjapâ sù il nestri passât par vê ispirazions tal vivi il presint e proviodi l’avignî............
O celebrìn la fieste dai nestris sants martars Ermacure e Fortunât. A son lôr lis lidrîs sanganadis de nestre storie sanganade. Tant al è vêr che i nestris vecjos nus àn lassade la ereditât dal ‘tignî dûr’ e dal ‘tornâ simpri a scomençâ’, parcè che, ancje lôr la àn simpri vude dure. Chel sanc al à consacrade la nestre che e je une ‘Storie Sacre’. Al è par chel che no o podìn cjapâ sù il nestri passât par vê ispirazions tal vivi il presint e proviodi l’avignî.


text:
✽✽ O sin di front a une gnove fase di atac ae cuistion furlane. Cence mascare e cuntun mût di fâ cence scrupui. L’ultin esempli al ven de riunion de Serracchiani cul diretôr gjenerâl de Rai, Luigi Gubitosi. Di ce àno fevelât? Testuâl dal comunicât de Regjon: de digjitalizazion te sede di Triest, de sô funzion internazionâl te aree balcaniche, di iniziativis par ricuardâ il tornâ di Triest a la Italie tal 1954, par celebrâ i 50 agns de gnove sede Rai a Triest. A àn po dopo decidût la convocazion di chê taule di confront che no si met dongje dal 2009. Vêso capît benon? La Rai di simpri e je fûr leç su lis trasmission in lenghe furlane e la Serracchiani nancje no tocje l’argoment! Che ducj i partîts, di çampe e di drete, che la comission paritetiche Stât e Regjon a vedin simpri denunziât cheste malesorte de television taliane, ae Serracchiani no i interesse un boro. Il video al va ben dome par cjalâsi tal spieli de informazion romane: par puartâ indenant i dirits dai furlans nancje un spot.
✽✽ O ai il presintiment che al sarà cussì pardut. A àn voie di fânus deventâ un popul di fantasimis.
✽✽ Cuissà parcè, mi ven tal cjâf il Tibet, scancelât come nomenance gjeografiche, storiche, religjose, culturâl dai comuniscj cinês. Vie dut. Al à di jessi dome une provincie di Pechin. Une diference fuarte e je: là jù i tibetans ju copin o ju metin in preson, culì a somein plui democratics, ma il pinsîr centralist, la ideologjie stataliste a son compagns.
✽✽ Il Tibet si clame Regjon autonome, ma dome par finte. Ancje chi o sin une regjon autonome e ancje par noaltris cheste e je simpri plui une bausie e, tal câs che e vedi di lâ indenant la propueste de riforme dal titul V, cemût che le viôt Renzi e compagnie briscule, ancje cheste specialitât e je dongje a jessi scancelade.
✽✽ Un ben o un mâl? Di sigûr di une bande al sarès l’ultin afront aes minorancis, ma di chê altre, une specialitât che simpri mancul e corispuint ae realtât e aes aspirazions dal Friûl, a ce coventie?
✽✽ O vin crodût par masse timp che daûr di cheste peraule al fos pussibil un disvilup diviers e dignitôs pe nestre int, che une classe di dirigjents politics e industriâi le varès doprade cun inteligjence e sintiment. E invezit a àn cirût di simiotâ i lôr amîs talianots e forescj, e vuê o viodìn il risultât.
Dome che, ancjemò une volte, il cont lu paìn noaltris. ❚
Dree Valcic
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +
Gnovis / Gnûf libri di Diego Navarria pe La Patrie dal Friûl, “Patriarcjis tal cûr de Europe”Redazion
Joibe ai 13 di Otubar aes 6 sore sere (18:00) te Librarie Tarantola di Vie Vittorio Veneto 20 a Udin al è stât presentât il libri “Patriarcjis tal cûr de Europe”. Contis curtis e curiosis che a piturin cun snait lis figuris plui simbolichis de autonomie e de identitât de Patrie dal Friûl: i patriarcjis […] lei di plui +


text:
Si cjatavin dispès in vie Culugne: lui in biciclete e jo che mi fermavi par fâ cualchi spese lant a cjase a Pagnà e o tabaiavin a dilunc di politiche, dal partît, di leterature, di scuele. Di Invier al rivave cul so colbac di pêl grîs cilestrin, intonât cun chei siei voi clârs che ti cjalavin drets in muse e a pandevin il so pinsîr parie che cu lis peraulis. “Dasvidanie tovarisch/mandi compagn” i disevi dispès e i voi i lusivin. No crôt che al fos ancjemò il “berretto di pelliccia di montone della vecchia Armata Rossa” (Mestri di mont, 2007) che al veve cjolt a dimprest dal nono, dièduska, di Borc dai Capucins, a Udin, par parâsi dal frêt cuant che al leve, a pît, a fâ scuele a Muiesse in Cjargne. No vin mai cjacarât par furlan jo e Tito ma di robis scritis in tantis lenghis: citazions che o controlavin insiemit, soredut di autôrs inglês.. Al veve une cognossince straordenarie di autôrs di ogni paîs dal mont e che a mi, laureade in lenghis e leteraturis forestis, mi faseve vignî indiment altris grancj “mestris” che o vevi vût la furtune di cognossi e che mi vevin simpri incantesemade pe lôr grande culture e pal plasê che a mostravin di spartîle cun te: Charles Haines, Nereo Perini, Alessandro Ivanov e, plui di resint, Tullio De Mauro.
O vevi vût il plasê di colaborâ cun Tito in cetantis iniziativis dal partît comunist cuant che, lassâts i incarics istituzionâi, o fasevin part ducj i doi di un grup di lavôr che al tratave di culture e di universitât e o cirivin stradis gnovis par tirâ fûr la citât di Udin de danazion di jessi dome une capitâl mercantîl indulà che la vôs plui gruesse le fasin i marcjadants e par fâ cressi la nestre universitât no pleade dome intune contemplazion nostalgjiche di un mont passât ma par che a deventàs un puint par tirâ fûr il Friûl, soredut i zovins, di une storiche condizion di sotanance, di “ultins” dismenteâts intune periferie de Italie e dal mont.
O vevin discutût a dilunc suntun progjet par inviâ un cors di lauree DAMS (Dissiplinis des Arts, Musiche e Spetacul), ma al jere stât refudât dai caporions dal partît di Rome. Cun Arnalt Baracêt, Gianni Gregoricchio, Pierino Donada e altris, o vevin presentât un altri progjet, chel de creazion di un Centri Pier Pauli Pasolini, une associazion culturâl che a spielàs cheste crosere di popui e des sôs culturis fondativis, la gjermaniche, la latine e la slave, come lûc di incuintris e di contaminazions, di sapience creative e rivoluzionarie par trasformâ il Friûl intune autentiche scune di civiltât. O vevin tirât dongje cuasit un cinccent adesions ma la rivalitât tra lis provinciis di Udin e di Pordenon e veve fat murî la iniziative.
Come cuant che pe prime volte, tal 1956, e jere jentrade in crisi dute la sô culture politiche, leterarie, artistiche e pedagogjiche, cjatantsi a vê di insegnâ il talian no lant daûr a la grande lezion dal lenghist Graziadio Isaia Ascoli che al sostignive che la lingua materna poteva essere ben insegnata ai ragazzi, perché una ragazzo bilingue aveva più chances, progetto che il manzonismo unificante degli stenterelli aveva rifiutato imponendosi come dottrina di Stato (cfr. Mestri di mont, 2007, p.59) e al veve sielt di bandonâ la tiritere nozionistiche par praticâ un anarchismo pedagogico, l’incuintri cu la lenghe dal puest, a Dotris, tes istâts dal 2006 e 2007, al fasè vignî a flôr il so furlan – il mio mediocre friulano udinese, poco praticato come che lu pensave e lu definive lui ma che cheste volte cjatantsi “siarât a Oltris fra la buse dal Lumiei e lis trê cimis des Sisilis”, visitât dal spirt dal lûc, e spissule spontanie come une risultive e nus consegne une racuelte di poesiis scritis pe prime volte par furlan (cfr. Oltris, 2009, Circolo Culturale Menocchio).
Silvana Schiavi Fachin
CULTURE. Mandi Tito............
Si cjatavin dispès in vie Culugne: lui in biciclete e jo che mi fermavi par fâ cualchi spese lant a cjase a Pagnà e o tabaiavin a dilunc di politiche, dal partît, di leterature, di scuele. Di Invier al rivave cul so colbac di pêl grîs cilestrin, intonât cun chei siei voi clârs che ti cjalavin drets in muse e a pandevin il so pinsîr parie che cu lis peraulis. “Dasvidanie tovarisch/mandi compagn” i disevi dispès e i voi i lusivin. No crôt che al fos ancjemò il “berretto di pelliccia di montone della vecchia Armata Rossa” (Mestri di mont, 2007) che al veve cjolt a dimprest dal nono, dièduska, di Borc dai Capucins, a Udin, par parâsi dal frêt cuant che al leve, a pît, a fâ scuele a Muiesse in Cjargne. No vin mai cjacarât par furlan jo e Tito ma di robis scritis in tantis lenghis: citazions che o controlavin insiemit, soredut di autôrs inglês.. Al veve une cognossince straordenarie di autôrs di ogni paîs dal mont e che a mi, laureade in lenghis e leteraturis forestis, mi faseve vignî indiment altris grancj “mestris” che o vevi vût la furtune di cognossi e che mi vevin simpri incantesemade pe lôr grande culture e pal plasê che a mostravin di spartîle cun te: Charles Haines, Nereo Perini, Alessandro Ivanov e, plui di resint, Tullio De Mauro.


text:
Castello di Susans (Majano)
Salacor sede di un catrum roman e daspò fuartece medievâl strategjiche, il cjistiel di Susans al è nomenât pe prime volte tal 1031 tant che "vile de Suzan". Za sot de Glesie di Aquilee, il feut al ven assegnât tal 1275 a Tomâs di Sant Denêl. Tal 1304 il cjistiel al è slargjât e infuarcît in gracie dai gnûfs proprietaris Fidrì e Ascuin di Var che si messedin par "alçâ il cjistiel intune forme plui largje e plui biele". Cjapât dentri in cetantis vicendis di vuere, la fuartece e passe dai Var Pêrs ai sovrans di Colorêt Mels. Plui voltis sdrumât e tornât a fâ sù, il cjistiel al fo edificât plui o mancul intes formis che al à cumò, intun sît diviers di chel indulà che e jere logade prime la fuartece medievâl, inte seconde metât dal secul XVII dal cont Fabrizi di Colorêt Mels, marchês di Sante Sofie, priôr dal ordin di Sant Stiefin in Lunigiana e maiordom maiôr de cort di Toscane. Il cont al volè il cjistiel come une abitance elegante no disseparade dal contest de tradizion architetoniche de cort granducâl dai Medici, indulà che al jere cressût e che al operave.


text:
I Canusìa si son formâts a Sezze tal 2006: par dialet setin canusìa al vûl dî di fat desideri. Il repertori dai Canusìa, ancje se al inten soredut i Monts Lepini, al propon ancje cjançons di altris areis dal Lazi, cjapant dentri ancje il repertori roman. La plui part dai tocs e ven di ricercjis ’sul cjamp fatis dilunc dai agns dai membris dal grup e a son tocs vocâi dispès framentâts che i Canusìa a àn cirût di tornâ a elaborâ par rindiju plui doprabii.
Formazion: Anna Maria Giorgi: – vôs, flaut dolç, flaut armonic (tituella), tamburel, triangul, timpano (tambûr); Mauro D’Addia – vôs, ghitare classiche, ghitare acustiche, loopstation.
Viale Barbacane, 17 – 33097 Spilimbergo (Pn)
Tel. 0427 51230
email: info@folkest.com
P.I. 01419440936


text:
Stazi
Publi Papini Stazi (par latin Publius Papinius Statius; Napoli, 40/50 - atôr dal 96) fo un poete roman antîc.
La vite[cambie | modifiche il codiç]
Nassût a Napoli, so pari jere un gramatic e un poete ancje lui; tal 70 al lè a vore a Rome e si puartà daûr il fi, che al tacà a butâ jù viers e a vivi di chel. Tal 94, daspò vê convinçude la femine, che propit no e voleve, al tornà a Napoli, là che al murì plui o mancul tal zîr di doi agns.
La poesie[cambie | modifiche il codiç]
Stazi, come si faseve te ete dai Flavis, cjapave inspirazion de poesie dal timp di August: al cirì di svicinâsi al stîl di Orazi e di Virgili; di Virgili al imità soredut la Eneide, te Tebaide: tal contâ la mitiche spedizion dai siet cuintri Tebe, e gjave fûr l'implant e cetantis situazions de Eneide. Però i timps jerin unevore diviers e dal spirt de poesie di Virgili te Tebaide ind' reste ben pôc: i colôrs somein plui a chei di Ovidi e a son masse artifizis poetics e tenturis masse fuartis e ancje torgulis, dut diviers de maniere misurade e judiziose che di poesiâ al veve Virgili. Cuant che al rivà a Napoli al tacà a scrivi ancje un altri poem, la Achileide, ma al murì cuant che al veve apene scomençât; chi il ton è plui lizêr, stant che tal slabri che al rivà a scrivi si fevele dome di cuant che Achîl stave beât te isule di Sîr. Al scrivè ancje trentedoi Silvae, vadì poesiis diviersis su arguments diviers, dispes inspiradis a Orazi, e doi oparis pierdudis, vadì l'Agave, une pantumine che i puartà bêçs, e il Carmen de bello Germanico (Cjant de vuere in Gjermanie).
Bibliografie[cambie | modifiche il codiç]
- Paolo Fedeli, Storia letteraria di Roma, Napoli, Ferraro, 2004
- Ettore Paratore, Storia della letteratura latina, Bologne, Sansoni, 1957
Leams esternis[cambie | modifiche il codiç]
- Stazio, treccani.it


text:
Viodìn di no stâ tant a cincuantâle: di cuant che e je nassude la agriculture, la politiche agricule le àn simpri fate i sorestants, chei cuatri gatos, mai i contadins. Une volte il re e il pape e il cont e il marchês e i cjalunis, vuê lis multinazionâls. E la Regjon e il guvier e Bruxelles? No stait a fâmi ridi un voli, che chel altri al vai.
Vuê no nome la agriculture, ma ancje la mangjative a son tes mans di chei cuatri gatos, cuatri in dut il mont!
***La salût e je il ben plui impuartant, dimostraitmi il contrari. La salût e ven mangjant, dimostraitmi il contrari. E si scuen mangjâ, almancul fin che si pues, trê voltis in dì; si che duncje, o sin tal tramai dai centris comerciâi. La salût e ven dal gust di vivi. Se tu jevis e tu viodis la corone des monts, al è un biel e bon vivi; se tu viodis dome capanons, nol è un biel e bon vivi.
***La planure furlane e je par sîs mês ad an un desert maron e par sîs mês ad an un desert vert. Peton e asfalt a àn mangjât i terens miôr dongje dai paîs. Il planet si scjalde parcè che si consume petroli par puartâ la soie dal Brasîl aes vacjis furlanis; e si savolte la foreste de Amazonie, l’ultin polmon che nus reste, par fâ soie pes vacjis furlanis.
**Cjalait la cjar dal vuestri centri comerciâl, e trops aliments par cjans e gjats: dute robe fate gjavant il pan di bocje ae biade int di altris continents.
***La nestre int no va plui a votâ parcè che e à capît che al è dut dibant; che chei che a comandin no son chei li. Chei che a comandin a son a Gnove York, o a St. Louis, o a Basilee, no a Triest o a Rome o a Bruxelles. Jo o consei di lâ a votâ istès, ma dopo di rompiur i cits il plui pussibil ( – tu, bielece, ce cumbinistu là sù a Bruxelles? _Ven ven a contânus te sede de sportive di Surisins, o tal municipi di Pantianins! –). Ma al è ancje un altri mût di votâ, e al è chel di fâ la spese par bocje come cu va. La disubidience civîl si à di viodile in taule. Si à di votâ ogni dì. Cun ce che tu compris, o no tu compris, tu votis. Cuant che il comant al è ditature e à di nassi une resistence; in chest câs, la resistence alimentâr. _ Comprâ il formadi di Feagne o di Breçà o di Marsure, lis carotis di Surisins, la broade (e pues jessi dome furlane), lis farinis fatis sul puest pal pan fat in cjase, la farine di polente fate a Reane o a Riverote, la paste di pire furlane, lis patatis di Godie o di Ribis o di Davolêt, il lat dal contadin par fâsi il jogurt di bessôi e vie indevant. Ognun al pues spiticâsi.
***No stait a dîlu a chei di Legheambient, ma cheste e je ecologjie militante, altri che bufulis.❚
di Enos Costantini


text:
O vin scomençât chest an dal “Ferâl”, la rubriche dedicade a pre Antoni Beline, riproponint une sô riflession a pontadis. Il test complet al à il titul “I Furlans e il templi” e al presente un resonament sul rapuart dai Furlans cu la fede e la religjositât.
***
(otave pontade)
[…] I FURLANS E IL TEMPLI
Ordin e dissipline
No vin di maraveâsi se la rispueste e je chê che o cognossìn: la Scriture no val nuie cence la tradizion e la interpretazion autentiche dal magjisteri glesiastic e adiriture e passe te liste dai libris proibîts; la gracie no ven di Diu cence la mediazion sacramentâl de glesie; no baste la fede ma e covente la devozion, lis oparis di misericordie, lis indulgjencis e vie; cul batisim tu puedis dome scoltâ, paiâ e tasê, parcè che dut al passe pe gjerarchie che e à lis sôs diramazions ben definidis e struturadis intes diocesis e intes parochiis. E je finide la anarchie, la aprossimazion, il “fâs di bessôl”. Al covente ordin e dissipline, cun ideis pocjis e claris. Par garantî chest ordin e cheste dissipline a vegnin cjapadis dôs decisions fondamentâls: l’oblic pai vescui di lâ a stâ te lôr diocesi, là che par solit a mandavin i lôr vicjaris, e la istituzion dai ‘seminaris, cul intent di preparâ un personâl competent e ubidient.
Semplificant ma no tradint la sostance, si pues dî che cun Trent e ven canonizade chê struturazion che e à cjapât simpri plui pît e che nus à dade la glesie di vuê, là che il magjisteri al determine dut e la int e pues dome ubidî o bandonâ. E nas la ete dai catechisims gjenerâi e universâi che a àn i lôr nons plui emblematics tal gard. gjesuit Robert Bellarmin e tal pape Pio X (Catechismus Romanus, Catechismus ad Parochos, Catechismo della Chiesa Cattolica), là che dut al è clâr e definît, ancje se frêt e cence anime. Se prime si podeve iludisi, almancul cualchidun, di distudâ la sêt lant a bevi aghe frescje te fontane de Scriture, cumò tocje rassegnâsi a lâ a bevi tai cjaldîrs de glesie e il cop lu à il plevan.
Si pues dî che il Concili di Trent al à salvade la struture, e in chest tancj lu considerin providenziâl e une piere miliâr, ma a presit de libertât, de spontaneitât, de creativitât, de anime. Il dirit cjaluni al à cjapât il puest dal Spirit o almancul une impuartance e une primarietât che nol veve e no i competeve, e la regule glesiastiche e à monopolizade la vore salvifiche di Crist. Cul Concili di Trent la glesie une, sante, catoliche e apostoliche e je deventade soredut e prin di dut romane, papâl, gjerarchiche, struturade, standardizade, cul templi e il cult e il sacerdozi in funzion preminente e dibot esclusive. ❚
[…]
(al va indevant sul prossim numar)
pre Antoni Beline
IL FERÂL. I FURLANS E IL TEMPLI. (otave pontade)............
O vin scomençât chest an dal “Ferâl”, la rubriche dedicade a pre Antoni Beline, riproponint une sô riflession a pontadis. Il test complet al à il titul “I Furlans e il templi” e al presente un resonament sul rapuart dai Furlans cu la fede e la religjositât.


text:
AA. VV., Communitas Civitatis Aquileiae – Aquilee inte storie, Marian dal Friûl, 2008
(par cure di Flavio Cossar)
__
«La storie milenarie di Aquilee no je scomençade tal 181 prin di Crist, cuant che i Romans a àn decidût di fondâ une gnove colonie par fâ cuintri ae minace dai Istris e dai Celtis. Tal lûc dulà che e nassarà la citât a son stadis cundizions buinis pal insediament uman za in epoche preistoriche».
Aquilee e rapresente un patrimoni di ricjece storiche, culturâl, linguistiche, antropologjiche par dut il Friûl e no dome pal Friûl. Patrimoni che salacor nol è vonde preseât, ni cognossût nancje di chei che lu àn sot dal nâs. Il Comun di Aquilee al à vût il merit di editâ chest volumon di scuasi 350 pagjinis, miezis par talian e miezis par furlan (la traduzion e je par cure de Cooperative Serling che e à sede a Remanzâs).
A son sîs contribûts, firmâts dai miôr esperts dal nestri teritori tant che Giulia Mian cun Cristiano Tiussi, Renato Iacumin, Gabriele Caiazza, Maurizio Puntin e Ludovico Nevio Puntin. Nus contin la storie di Aquilee tacant de antichitât e lant indevant fin ae Ete di Mieç, ae etât moderne e contemporanie, lis origjinis e il disvilup dal Cristianisim, la toponomastiche. Scuasi in ogni pagjine a son fotografiis (passe 200, dutis cun didascalie da pît de pagjine), mapis, riproduzions dai mosaics, viodudis de citât in epochis diferentis, ritrats e fotos segnaletichis dai prins sindicaliscj, come par compagnâ il letôr in chest viaç a scuvierzi cualchi aspiet pôc cognossût.
Cualchi fal di stampe si podeve evitâlu (pp. 207, 231, 298, tant par dî), ma la leture e je une vore plasevule e fintremai divertente, come intal episodi di chel socialist che al voleve batiâ so fi Giordano Bruno; il plevan i à dit di no e alore lu à clamât dome Giordano, ma un an daspò al secont fi i à metût non… Bruno.
E complete il libri la tabele cu la sucession dai Vescui aquileiês de origjin fin al 1751, date de sopression dal Patriarcjât.
Sicu che al dîs il sindic di in chê volte Alviano Scarel inte sô introduzion, la dibisugne che al à l’om di savê cui che al è e di indulà che al ven no si pues scjafoiâle. E alore chest libri nus ricuarde a ducj nô furlans che o sin vignûts di li. ❚
Laurin Zuan Nardin
I LIBRIS SIMPRI BOGNS. Un volum par ricuardâ di dulà che o vignìn............
AA. VV., Communitas Civitatis Aquileiae – Aquilee inte storie, Marian dal Friûl, 2008


text:
Tai des provinciis furlanis: un pas indenant te disburocratizazion, o coscj in plui cu la pierdite de aree vaste? A doi agns de sopression dai ents provinciâi decidût de Regjon, il percors si sta aromai sierant, viodût che cui 22 di Avrîl no esistarà plui nancje la ultime restade, ven a stai chê di Udin, che di fat al moment e esist dome in maniere formâl, viodût che ancje dutis lis sôs competencis a son passadis a altris ents. Ai 30 di Setembar e je stade la ultime dì pes Provinciis di Pordenon e di Gurize. I doi ents – il prin fat sù dal 1968, Gurize adiriture intal 1927 – a àn pleât e metût intun scansel i lôr confenons.
La discussion jenfri i ex aministradôrs e la aministrazion regjonâl e reste fuarte e o savarìn dome in futûr se cheste sielte e sedi stade buine o falade: chel che al è clâr, sot i voi di ducj, al è che – dopo il risultât dal referendum dal Dicembar 2016 – dome inte nestre Regjon lis provinciis a son stadis eliminadis. Il teme des sopression dai ents provinciâi al è tornât fûr intant de presentazion a palaç Belgrât a Udin dal libri Province decapitate e risorte dai costituzionaliscj Bertolissi e Bergonzini. Ta chê ocasion al è saltât fûr che il tai des provinciis nol à volût dî sparagns ma coscj in plui par 5 milions di euros ad an, viodût che i dipendents a son passâts in Regjon cun coscj contratuâi plui alts.
Udin: lis peraulis di Fontanini. «A son mil dipendents – al dîs Pietro Fontanini, ancjemò par cualchi mês ultin president de provincie di Udin -, passâts ae aministrazion regjonâl dulà che i contrats a costin di plui, dulà che e je une seconde paie suplementâr (la “quattordicesima”) che in provincie no jere, e po no si à rivât a fâju lâ tai Comuns dulà che tant personâl al sta lant in pension e a son dificoltâts di gjestion». Se i coscj a son un fatôr, il probleme dut câs al è chel che cun cheste decision si è lâts a eliminâ la cussì clamade “aree vaste”: «Pensìn dome ae culture – al dîs Fontanini – viodût che une volte la Provincie e vignive incuintri dulà che la Regjon no rivave: se cheste e pensave aes gruessis manifestazions, nô si dave une man ae coral di un paîs. La gjestion des struturis scolastichis: prime la Provincie e intervignive dapardut, cumò tu âs la Uti di Udin che e je responsabile des sôs scuelis come di chês di Tumieç o di Glemone. La motorizazion cun nô e funzionave, e po pensìn aes stradis: i dipendents dal setôr a son simpri a palaç Belgrât a ma a son finîts in FVG Strade che e je une societât privade di proprietât de Regjon, ma bisugnarà viodi se il tratament contratuâl al va ben ai interessâts. No stin po a fevelâ de decision di dâ dut in man aes Uti, viodût che cualchidun al à metût i servizis in condivision, altris ju àn tignûts: pensìn dome ae sielte dal Comun di Triest di tignîsi la polizie locâl invezit che metile te Uti triestine».
Pordenon: la opinion di Ciriani. Ancje a Pordenon il sindic Alessandro Ciriani, che prime al è stât l’ultin president de Provincie tal Friûl ocidentâl, le pense in maniere similâr: «Cemût si fasial a pensâ – al dîs – che 18 piçulis provinciis come lis Uti a puedin seguî lis cuistions che a integnin teritoris slargjâts? Mi capite di scugnî relazionâmi cuntune Uti e po cun comuns che no àn cjapât part o che invezit a son dentri di altris unions par viodi di une strade. No si pues aministrâ in cheste maniere». Par Ciriani, la organizazion de aree vaste e sarà un teme che bisugnarà tornâ a cjapâ in man: «Si à volût fâ – al spieghe – une riforme centraliste ma e je la necessitât di une gjestion che e consideri i grues intervents che a son strategjics. Al va ancje dit che di imprin al jere chest resonament cuant che si fevelave di un ent no a caratar eletîf, ma si è lâts par une altre strade».
La difese. Di bande sô, la Regjon cul assessôr Paolo Panontin, e continue a sostignî lis sieltis fatis: «O vin eliminât – al dîs – un nivel aministratîf parcè che ritignût un pês burocratic e cun coscj inutii. Dal sigûr, no a dam de democrazie. Si smenteìn che o sin une regjon piçule cun a pene un milion e 215 mil abitants e dividude in 216 Comuns, come che e conte une provincie come chê di Brescia». Tancj agns indaûr, dispès la opinion publiche e lamentave la esistence des provinciis, e cumò i furlans a àn dât l’esempli in dute Italie di vêlis taiadis. Ce che o podìn domandâsi nô, in spiete di capî se la lôr sopression e je stade positive o mancul, al è se pardabon i furlans a vevin di scugnî dâ l’esempli al rest dal paîs talian o se a podevin spietâ prime di cjatâsi, sul plan de organizazion aministrative regjonâl, cence i ents provinciâi, cuntun pâr di Uti partidis e altris no in maniere complete, e in diviers câs, come par chel che al inten la comunitât culinâr di Colorêt, cun sindics in barufe dopo jessi lâts dacuardi par passe 40 agns.
E je une domande necessarie par vie che, se i timps a domandin di sparagnâ e di gjavâ vie lis straçariis, la comunitât furlane vevie pardabon dimostrât di vê lis mans sbusadis plui di altris in Italie?
✒ Pieri Cargnelutti
Interviste / «Provait a recitâ, che us dispatusse ancje pe comunicazion di ogni dì»Dree Venier
Interviste cun Luca Pagot, atôr amatoriâl di Sclaunic. Cuatri peraulis su la sô esperience e su la situazion dal teatri amatoriâl par furlan A pene tacât l’Istât, mi àn invidât a un spetacul di teatri amatoriâl a Sclaunic. La compagnie e je chê de La Pipinate. Il lûc, il curtîl di une aziende agricule in […] lei di plui +
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +


text:
Il Signôr e la muart01 di Zenâr 2006
Un libri come la bibie nol podeve no tratâ la robe plui serie e tremende: la muart. Lu fâs tal libri de Sapience, a partî, che ben s’intint, de prime cuistion: dontri vegnie la muart e cui le aial inventade?
Pal autôr une robe e je pacjifiche: la muart e je opare dal pecjât, si nudris di pecjât e e cjate udience e sostentament in chei che a vivin mâl, ch’a amin il mâl, ch’a doprin il lôr timp e la lôr inteligjence par semenâ tal mont semencis di muart. Une tesi che al è dificil contradîle e che, a distance di secui, no à pierdude di atualitât. Cui puedial dineâ che il secul a pene spirât, il secul curt (par furtune!), al à cognossût lis contradizions e lis barbaretâts plui seleradis, cu lis ditaturis di drete e di çampe e i lôr erôrs e orôrs, cu lis rapinis di une minorance civilizade a damp de stragrande maiorance de int dal mont, condanade a une eterne sotanance e ricat, a spietâ chei fruçons che mai no colin de nestre taule tant furnide? Mai come cumò lis struturis politichis e economichis di pecjât si son riveladis struturis di muart. Par ducj.
La sorprese bibliche però no ven de analisi de situazion ma de rispueste: Diu nol à fate la muart e nol gjolt pe ruvine di chei ch’a vivin (Sap 1, 13). Lui, il Diu de vite, l’eternamentri vîf, al à creât dut ce ch’al è tal mont pe salût, pe ligrie, pe vite. Di fat in lôr no nd è velen di muart (v 14). Dopo di cheste sigurazion consolant, la curiositât e reste interie. Se Diu al è pe vite e nol vûl che l’om al mueri, cui aial inventade la muart? La rispueste e je puntuâl e sorprendent: Par invidie dal diaul la muart e je jentrade tal mont (Sap 2, 24). E il diaul cui lu aial creât e lassât passonâ libar? Chel Diu cussì amant de vite, parcè no aial fat cul diaul ce che al fâs cualunche contadin cu lis suriis: meti une palisse e brincâlu? Chi si trate di alc di plui des pantianis, che ti rosein un toc di formadi o di salam. Jentrant la muart tal mont, al è stât ruvinât dut, parcè che nol esist ben ch’al duri e ogni creature che e vierç i vôi su la tiere e à za segnade la condane a muart, cun tant di ore e di lûc. E chi a vegnin fûr, interiis, lis grandis domandis e lis acusis tremendis. Se Diu nol à volût regalânus l’inmortalitât che lui al veve, come ch’al fasarès cualunche gjenitôr cul fî, al è trist e gjelôs. Se al voleve e nol à podût, al è un Diu impotent e duncje la negazion stesse di ce che nô o clamìn Diu. Se po al è stât cussì distrat di no vê proviodût, lis robis si ingredein inmò di plui. E fâs ben la bibie a no dâi a Diu une responsabilitât e colpe cussì tremende scjariantle sul diaul, ma no comede nuie. Al reste intîr il misteri e il scandul.
Plui onest ameti che la muart, come la vite, e fâs part de nestre creaturalitât e che, cussì come ch’o sin stâts pensât e creâts, o scugnivin jessi mortâi, limitâts, finîts. No je duncje une colpe o une condane, ma une condizion.
Forsit si cjate une clâf di leture tune peraule che Gjesù al à proferide in merit de frutute di Gjaîr, a pene spirade: La frute no je muarte, ma e duâr (Mc 5, 39). La muart come un sium particolâr che Diu nus svearà pe zornade eterne. Alore no je plui un mûr, ma une puarte. E la clâf di chê puarte le à propit chel che al à volût jessi solidari cun nô frontant ancje lui une muart dolorose e regalantnus, cu la sô resurezion, la soluzion dal gredei e il spieli de vite ultime e definitive.


text:
Chest an o vin volût vierzi une gnove rubriche par presentâ dutis chês realtâts archeologjichis dal Friûl che, magari cussì no, a son mancul cognossudis ma no par chest mancul impuartantis. Par fâ chest o vin domandât la colaborazion de Societât Furlane di Archeologjie che dal 1989 si impegne cetant su dut il teritori par valorizâ e promovi il nestri patrimoni culturâl.
La zone di S. Vît dal Tiliment e je siore di olmis archeologjichis di diviersis epochis che a van de ete preistoriche fint al periodi roman e rinassimentâl. Cheste bondance di insediaments e je stade favoride ancje in gracie de presince di aghis di risultive che fin dai timps plui antîcs e à permetût al om di cjatâ un puest otimâl pe coltivazion e pe sô sussistence. No bisugne dismenteâ po dopo che, come che o vin ricuardât in altris ocasions, la zone dal Friûl e je simpri stade favoride de posizion strategjiche tant che linie di passaç pes areis alpinis e pont di colegament tra il mont italic e centri europeu.
Lis primis scuviertis preistorichis te zone di S. Vît a risalissin ae metât dal ‘800; in chescj agns di fat a vignerin in lûs une manarie in piere e silicis sclesadis. Po dopo, tai prins agns dal XX secul, Ludovico Quarina al individuà il cjistielîr de ete dal Bronç a S. Zuan di Cjasarse, inserintlu te liste dai cjistielîrs di planure vignûts sù te fasse mediane dal Tiliment e in zone di risultive (viôt Codroip, Bonzic, Sedean, Gradiscjute di Vil di Var).
Ma un pionîr de archeologjie di S. Vît al fo Federico De Rocco, origjinari di Turide di Sedean, inteletuâl, artist e grant apassionât di archeologjie che si dedicà ae racuelte di materiâi dilunc dai agns ’50; De Rocco, ancje se nol jere un archeolic professionist, al fo une vore sistematic tal so lavôr di racuelte metodologjiche dai materiâi. Chest al permetè ae aministrazion locâl, cul jutori dal ent di riferiment, di meti in pîts tai agns ’60 un museu civic che al metè adun ducj i materiâi scuvierts te zone di S. Vît; il nuclei origjinari dal museu al fo formât propit des scuviertis dal De Rocco insiemi cun dai afrescs che a vignivin dal Palaç in Borc di Cjistiel e di altris glesiis dal teritori.
Dilunc dai agns il museu al è stât insiorât di altris materiâi, ma il contribût plui grant al vignì de straordenarie scuvierte de necropoli di S. Valentin tal 1973, il prin sît de ete dal Fier indagât in Friûl de professore Paola Cassola Guida e Giorgio Stacul de Universitât di Triest. La impuartance di chest sgjâf al ven dal fat che a forin cjatadis desenis di tombis a incinerazion cun diviers furniments sedi di oms che di feminis e fruts, cun vâs di crep decorâts e bronçs. Il studi sistematic di cheste necropoli di bande de professore Cassola Guida al à dât un grant contribût sientific par capî miôr la ete dal Fier chi in Friûl. Ducj i materiâi a forin po dopo metûts a puest e inventariâts cul contribût di Maurizio Buora. Tal 1986 in gracie dal lavôr di Serena Vitri e di Emanuela Montagnari Kokelj al fo fat un grant lavôr di inventariazion e studi dai materiâi presints tal museu e improntât un gnûf alestiment daûr di criteris sientifics e espositîfs modernis. Te stesse ocasion al fo ancje intitulât il museu ae figure di Federico De Rocco.
In plui di 50 agns di ativitât il museu vuê al è inmò centri di ativitâts didatichis e di difusion di storie antighe dal teritori di S.Vît, propit come che al varès volût Federico De Rocco. Dal 2008 il studi e la esposizion dai materiâi a son stâts afidâts ae Sezion Diestre Tiliment de Societât Furlane di Archeologjie che e à come coordinadôr Daniele Callari. ❚
✒ Venusia Dominici e Giovanni Filippo Rosset
In colaborazion cu la Societât Furlane di Archeologjie, Par informazions: Societât Furlane di Archeologjie, Puarte Vilalte, vie Micesio 2, Udin. Tel. 0432 26560. www.archeofriuli.it
___________________________________________
***
Murùs, tierce campagne di sgjâf
Tal mês di Lui la SFA e tornarà a sgjavâ li de vile rustiche romane in localitât Muris. Par informazion o podês scrivi a mlavarone@alice.it.
***
Sgjâfs a Codroip
Li dal cjistielîr de Gradiscje a Codroip, che o vin fevelât tal numar passât, si tignaran i sgjâfs a scomençâ cul prin lunis dal mês di Avost e par cuatri setemanis; ai lavôrs a partecipin la SFA dal Medi Friûl e il Museu di Codroip.
***
Atimis, cjamp archeologjic tal Cjistiel Superiôr
Dal 1997 a son in cors i sgjâfs tal cjistiel di Atimis, impuartants par numar di materiâi e pe scuvierte di diviers ambients dal edifici. Ancje cheste Istât si tornarà a lavorâ dai 29 di Lui ai 14 di Avost. Par informazions si pues clamâ il numar 0432 26560 o scrivi une mail a sfaud@archeofriuli.it. ❚
I tesaurs di S. Vît dal Tiliment............
Chest an o vin volût vierzi une gnove rubriche par presentâ dutis chês realtâts archeologjichis dal Friûl che, magari cussì no, a son mancul cognossudis ma no par chest mancul impuartantis. Par fâ chest o vin domandât la colaborazion de Societât Furlane di Archeologjie che dal 1989 si impegne cetant su dut il teritori par valorizâ e promovi il nestri patrimoni culturâl.


text:
«Ve chi, la Italie, no je nancje rivade che za si presente cuntune grande magnocule di bergelotz!». Laurinç al sbat sul taulon di len de cusine de plui innomenade locande di Sant Denêl une biele fasanute grasse benzà splumade, curade e monde, pronte par jessi passade inte fersorie dopo vêle farside di cjastinis, di nolis e di cicins: «No stait a dîmi nuie Taresie, che mi pâr di vê la fote che mi rosee il stomi». Taresie, la massarie de locande, e je daûr a cuei il brût di cjar, e dal pignaton si jeve sù vapôr profumat e saurît, di bon, di cjase. Fat di jê.
«Tu âs di rinditi Laurinç, la bandiere che e svintule parsore de lobie e je piturade di vert, di blanc e di ros! No je plui chê gjalinate nere sul linzûl zâl! Chê cun doi cjâfs, che mi faseve ancje impression». Laurinç al plante il massanc sul taulîr, si volte a cjalâ Taresie e – dopo vê riverît di malegracie ducj i sants dal paradîs e scomodade plui di cualchi madone, di Barbiane fin su la pice de mont dal Lussari, al barbote cuntun flât di vôs: «Capo prin, chei gnognos no si son rindûts cont che la bandiere no je chê taliane, ma chê ongjarese! Colôrs compagns, femine. Le à puartade a Sant Denêl Meni, il fi dal fari, tornant di Esztergom, là che al veve fat il so brâf servizi militâr pal sôl imperadôr che al merete di jessi clamât cul so non di cristian, Checo. Checo, come il pari di Laurinç. Che par un galantom al baste dome che un non, mighe doi: Vittorio Emanuele cui? Capo secont, la gjalinate nere, come che tu le clamis tu, e je une acuile, mi capistu? Une acuile. Pre Tite al conte simpri che e je parint di chê nestre, di acuile, che di aur, dal Patriarcje».
Si sente, Taresie, par butâ sù un çoc sul fûc, si suie il sudôr cul peçot che e ten involuçât sul grim e disconfuartade e sbroche fûr: «Cuâl Patriarcje? Milio Patriarcje, chel che al è a stâ intal borc di Poç? No savevi che al ves une acuile di aur. Al sarès miôr che le tignìs platade, dal moment che i soldâts talians a son famôs par meti inte sachete la robe di chei altris. A àn la manute lungje. A contin che i carabinîrs dal Re a vedin svuedade la cantine di Bortul, il becjâr. “Requisizione per approvvigionamento”, a disin». Inutil, al pense Laurinç. Cun Taresie e sarà simpri une vuere pierdude. Come cun chescj regnicui, che a pierdin dutis lis bataiis ma pûr a rivin adore di vinci lis vueris. Come che al è sucedût ancje cumò: se no fossin stâts i Prussians, che ur àn dade une buine man, a cheste ore no saressin daûr a mateâ par meti insiemi un gustâ di Re. Par lôr, i lôr gjenerâi, lis fanfaris e i sunadôrs. Cu la int vie pes campagnis che e mûr di fam e di miserie. E cun chei gnognos che ju àn tant spietâts a batiur lis mans in place. Nancje vincj agns indaûr – ce jerial, il ’48? – ti àn fat il fisc par dut il pais: i sorestants, si intint. Int cui becins te borse. Il speziâr, il nodâr, il miedi. Al jere dut pront pe rivoluzion! No ti vevino platadis lis bombis jenfri la librarie de Biblioteche Guarneriane? A risi, macacos come che a son, di brusâ sù dut il patrimoni. A vevin ancje butade jù la tor dal orloi, par fâi un arc di trionf ai talians. Che in chê volte, però, no son rivâts a gafâle. E vuê, cutuardis di Novembar, che il Re al è in visite a Udin, al rive in pompe magne chest Quintino Sella. Piemontês. Inzegnîr. Professôr. Cagon. Sepi diu ce. Ospit di rivuart: «Arriva il commissario regio, vedete di imbastire un pranzo memorabile, o sarà vostra imperitura vergogna», al veve comandât par iscrit chel gjenerâl che al veve plui medaiis su la gjachete che no coculis un cocolâr. Memorabil? Sigûr.
Pe casse dal Comun e restarà une buine memorie par agnorums. La liste Laurinç le veve picjade su la cape dal cjamin, par no dismenteâsi di nuie: persuts, salams, fuiacis, piecis di formadi, e po dopo fasans, cuaiis, piçocjis, colombins, fersoriis di ucieluts di sbroventâ cul vin neri; e vin di bevi, di chel speciâl, tant blanc che neri. A jerin doi dîs e dôs gnots che Laurinç al lavorave pal “commissario regio”. Lui che invezit al jere nassût citadin dal Imperi di Asburc, juste vincjecinc agns indaûr. Juste in timp par lâ a combati cuintri i talians a Solferino, ai 24 di Jugn dal 1859. Congjedât cun valôr par un colp che un bersalîr talian i veve trat intune gjambe. Par fortune che, tornât a cjase, al veve cjatade pronte a spietâlu la Locande di so pari. Locande. Cussì le clamavin ducj, di simpri. E lui le tignive tal cûr, cjalde come chê cusine, come chel fogolâr. «Sapete cosa vi dico miei cari Friulesi? Che in onore di questo pranzo superbo, che mi ha riconciliato con la freddezza mostratami da tanti di voi, propongo che da oggi questa locanda la si chiami Albergo Italia». E intant che il speziâr, il nodâr, il miedi si spelavin lis mans, pre Tite, tirant sù une tabacade, al veve sacramentât scomodant nuie mancul che Dante: «…di dolore ostello, non donna di province ma bordello». Âstu sintût Taresie? Pre Tite al cite Dante, i dîs Laurinç. E Taresie: «Ma Dante cuâl? Chel che al è a stâ in borc di Sac?».
_________________________________
1866 in Friûl: a rivin i talians
Ai 20 di Lui dal 1866, dongje de isule di Lisse, in Dalmazie, l’amirâl imperiâl Wilhelm von Tegetthof al strabat la marine taliane intune bataie navâl che e restarà memorabile, fasint scuele in dutis lis academiis dal mont. Jenfri i marinârs asburgjics a jerin ancje tancj furlans di Grau e di Acuilee. Ogni volte che un colp trat de nâf di Tegetthof al colpive une unitât taliane, i marinârs a berlavin in côr: «Viva San Marco!». Un svindic dut patriarcjâl cuintri une false mari che e voleve cjapâ il puest di chê vere. Ai 24 di Jugn a Custoza, l’esercit talian superiôr tal numar a di chel dai austriacs, al pierdeve. Miârs di soldâts talians a restarin muarts sul cjamp. E pûr, cul jutori de Prussie, che invezit e vinceve, la Italie e podè gafâ il Friûl. Il tratât di Cormons al varès dividude la tiere furlane cuntun confin crudêl che al passave sul Judri e jenfri Pontebe – deventade taliane – e Pontaffel restade austriache. E tacave cussì la stagjon dai fradis cuintri.
_____________________________________
1866 tal mont: modernitât e bombis
Il pitôr francês Gustave Courbet (1819-1877) al scandalizave i benpensants cul so cuadri cetant famôs La origjin dal Mont, là che une femine crote cu lis gjambis viertis e mostrave il passaç di indulà che dut al nas e si gjenere, la fonde de vite. E il 1866 al somee pardabon un moment di grant cambiament. E finìs la vuere di secession americane, decretant la afermazion di chê potence che e varès vude une grande influence, tal ben e tal mâl, inte storie universâl: l’an prime il president Abraham Lincoln al jere stât copât intun atentât di un fanatic sudist. Ai 16 di Lui, l’inzegnîr svedês Alfred Nobel al dimostrave la potence di un esplosîf micidiâl e, pintît, cui bêçs vuadagnâts al fondave il premi che al cjape il so non. Ai 27 di Lui, pe prime volte, a bon pro di un colegament che al coreve sot de grande aghe oceaniche, Europe e Americhe a poderin scambiâsi lis primis comunicazions transcontinentâls de storie, doprant l’alfabet di Morse. E Gregor Mendel (1822-1884), un sienziât di Brno, al publiche il prin articul là che si dimostre la gjenetiche e la sô trasmission ereditarie.
di Agnul Floramo


text:
Che la economie furlane e fos in fin dai fats sane, si lu saveve za. E che il Friûl al ves passât miôr di altris areis talianis la grande turbolence de crisi internazionâl dai ultins siet agns, si lu saveve ancjetant. No maravein duncje – almancul sot chest profîl – lis conclusions de Ocse (Organizazion pe cooperazion e il disvilup economic), che su incarghe de Cciaa udinese e à puartât indevant une investigazion su la situazion e sui senaris di disvilup di Udin e dal so teritori. La Ocse di fat e conferme che, dâts ae man, la situazion dal Friûl e je miôr di chê di altris teritoris simii, no dome di Italie, ma ancje di Europe, e che il Friûl al à frontât la crisi in maniere tant plui solide di altris regjons e teritoris talians. No dome: secont la Ocse, Udin e il so teritori a àn potenzialitâts ancjemò no esprimudis, tacant dal turisim e dal atrat storic e culturâl (nô, intal nestri piçul, o zontaressin ancje chê enogastronomiche), potenzialitâts che però par cjatâ espression ur covente pardabon, par cierts viers, un cambi di mentalitât.
IL PERICUL DECLINISIM
La Ocse e viôt intal “declinisim” (il volê viodi e crodi che lis robis a van piês di cetant che nol sedi) il pericul plui grant: e chi, propit, tuart ae Ocse, no si jal pues dâ. Cussì come che no si pues no concuardâ cul fat che di ciert il Friûl – chê la sô economie e vîf soredut di trafic in esportazion, o sedi di une grande capacitât di competi a nivel internazionâl – al à di sburtâ l’aceleradôr sul front de vere inovazion, colegant in mût simpri plui “interconetût” Universitât, centris di ricercje e impresis. Insume, cun ricercje vere, che e produsi ricjadudis pratichis plui che publicazions par inricjî curriculums universitaris.
CUSSÌ UDIN
Simpri restant che il destin di Udin nol pues jessi diszontât di chel de Italie (atuazion e efiet des riformis) e de Regjon (che su la sô specialitât si impenzissin nûi simpri plui menaçôs), la Ocse e prefigure pe Capitâl dal Friûl e pal so teritori ancje la pussibilitât di deventâ un “laboratori di cressite”: il senari al è chel di podê sperimentâ gnûfs modei di riforme dai sistemis di lavôr, de burocrazie, dal benstâ sociâl. A leilu, dal sigûr interessant e “di sfide”. Secont la Ocse si scugnarès par altri “riviodi in maniere struturâl il sisteme de burocrazie, risolvint lis soreposizions di competencis tra ents e normativis regjonâls” e “riviodi in maniere struturâl il sisteme de istruzion, de formazion e dai servizis sociâi”, che al varès di produsi ricjadudis positivis su capacitâts ocupazionâls e produtivitât. Ma, soredut, si scugnarès “articolâ e creâ une Aree metropolitane tra Udin e i centris teritoriâi”. Secont la Ocse, Udin nol varès di sierâsi intai propris confins e, di altri bande, il teritori al scugnarès “relazionâsi a Udin par costruî une sole aree interelade”. Insume, al ven dit, l’impuartant al è lavorâ insiemi, vê une vision di sisteme. Facil di dî, forsit (cuasi dal sigûr, a dî il vêr) vuê plui dificil ancjemò di fâ, dopo il “slambrament” dal teritori provinciâl e la nassite di chês Uti che a van a pericul di fâ ancjemò plui burocratic e confusionari cualsisedi percors.
CUNVIGNE INTERNAZIONÂL
La Ocse intant e propon un grant avigniment internazionâl pal lanç des azions futuris de Agjende che e puartarà al Udin dal 2024. Al tiermin di chest Forum, e scrîf ancjemò la Ocse inte part finâl dal so Report “e varès di scomençâ la planificazion di un secont forum internazionâl là che e sarà butade une gnove idee di citât e un plan di azion che e varès di adatâsi ae strategjie che e rivuarde ce che al sucedarà intai 10 o 15 agns a vignî, par fâ di Udin un laboratori di cressite”. In sintesi: tra un pôc un prin forum, dopo un secont apontament internazionâl par butâ une gnove idee di citât e di futûr dal Friûl. Forsit la Ocse e à capît za che ae gnove organizazion teritoriâl volude de Regjon i volarà timp par metisi in moviment (e tra metisi in moviment e funzionâ e je une grande diference…). Intant il teritori al va a pericul di pierdi ocasions impuartantis di cressite e di disvilup. No volaressin pensâ che al sedi chel che, sot sot, si à voie di vê… ❚
Linux


text:
Costituît tal 2015 tra Udin e la Cjargne cun Noela Ontani e Nicola Siagri che a vegnin di studis classics, cussì come in part Federico Pace, invezit Giovanni Grisan ’tal è un autodidate, al à fat de ecleticitât la sô marche di fabriche, dal pop al rock, dal baroc ae musiche tradizionâl. Curant di bessôi i rangjaments, il repertori al cres daûr dai guscj ALTERnatîfs dai cuatri, cun musichis che a cognossin REMIXaçs gnûfs e che a van ben pe formazion. Andrea Zampieri ’tal è jentrât di pôc tal grup cul clarinet.
Formazion: Noela Ontani – flaut traviers; Andrea Zampieri – clarinet; Federico Pace – percussions; Giovanni Grisan – ghitare.
Viale Barbacane, 17 – 33097 Spilimbergo (Pn)
Tel. 0427 51230
email: info@folkest.com
P.I. 01419440936


text:
Nissun clap31 di Març 2007
Al è di bant platâ il cjâf sot des alis usance i struz o fâ fente di nuie. Lis iniziativis di chescj mês par dâ une soluzion a situazions fûr di regule, almancul seont i schemis culturâi e la dutrine gjuridiche e morâl, a àn inviade une lote e une cuintriposizion de plui acanidis e periculosis che si puedi inmagjinâ e augurâsi. Parcè che si riscje di dividi un paîs za dividût e di fâ passâ par amorâi chei che si batin pe gnove legjislazion e par fanatics chei che a sostengin lis resons contrariis. E ancje tal mont catolic la division e la confusion a regnin sovranis.
Nol è facil conciliâ lis esigjencis sacrosantis dal dirit e de morâl, fondadis su motivazions colaudadis, e lis problematichis impelentis che i gnûfs stîi di vite e di rapuarts nus presentin simpri plui dispes. Vino di sierâsi a difese ostinade dal esistent, boicotant e condanant ogni tentatîf e mediazion? Vino di butâ vie un valôr fondant de nestre societât, cul riscjo di cjatâsi cence nissune roste? Par chel che al po valê il pinsîr di un puar curât di campagne, o disarès prin di dut di dâsi une calmade di une bande e di chê altre e di relativizâ i fats, cence viodi la fin dal mont di une bande e la libertât assolude di chê altre. A di chei, po, che a spartissin il don de fede, o disarès di lâ a lei e a tornâ a lei chel toc splendit e comovent di Zuan 8, 1-11, là che o cjatìn une indicazion teoriche e metologjiche precise furnide di chel che al reste il prin e unic mestri e il model par un cristian. Mi riferis al câs de femine cjatade in plen adulteri e, seont la leç ebraiche, distinade a une muart dolorose e infamant come la lapidazion, e al mût che Crist al rive a salvâ la leç cence tradî la persone.
Ai fariseos che i ricuardin la leç di Mosè, dade di Diu e duncje sante, Crist nol met in discussion il principi, chal reste salt in dut il so valôr. Dome che al è un principi, une robe astrate, in alt, come lis stelis pal viandant di gnot, che però si cjate a cjaminâ cajù. La leç e je sante e degne di rispiet, ma la persone no je mancul sante e mancul degne di rispiet. Anzit, la persone e passe denant de leç, parcè che la sabide e je fate pal om e no lom pe sabide (Mc 2, 27). Ma il Signôr al va plui in là. Se ancje la femine e merte la condane, cui esal tant just e in grât di condanâle? Denant di tantis situazions delicadis e iregolârs, si sint simpri di plui, tai documents de gjerarchie, il no rissolût de glesie. Facilmentri a àn reson di condanâ. Ma lôr sono tant sants e a puest di podê tirâ il prin clap? Se la glesie catoliche e je, o si crôt, a puest te ortodossie, puedie sintîsi a puest te ortoprassi, tal compuartament concret? Po stâi che i oms di religjon a sedin a puest (sperìn!) in fat di morâl sessuâl, ma sono a puest par chel che al riguarde une tentazion ben plui galiote e diaboliche, come chê dal podê, dal ingrumâ bêçs, dal morosâ cui grancj?
Par chel mi sint di invidâ, come Crist, la gjerarchie a palesâ il so pinsîr cun clarece e moderazion, ma a meti in prin plan la persone, cul so valôr insostituibil, savint che la glorie di Diu al è lom vivent (S. Ireneu).
Mi plasarès che, te prossime pasche, cuant che la cristianitât e celebre la resurezion e ancje un cûr resurît e un stîl plui spirtuâl e mancul gjuridic, plui comprensîf e mancul astrat, il pape o i gardenâi o i vescui tes lôr catedrâls, impen di bati e ribati simpri chê, a vignissin fûr cu la grande novitât dal perdon. Che a disesssin a ducj chei che a patissin pe lôr situazion scomude o penose o ingredeade: Nancje jo no ti condani!. No si trate di lâ cuintri de leç, ma di superâ la leç cun chel perdon che ducj o vin dibisugne.


text:
Stant a chel che a disin i sorestants de categorie dai miedis, soredut pe dade di timp che e leve dal 1995 al 2001, la Austrie e vivè il pericul di une invasion di miedis. Dopo mancul di vincj agns, tant che al pant il lôr ordin e che al è stât fat bon dai media, la situazion si è savoltade e al somee che la mancjance di miedis e sedi il plui grant fastidi dal sisteme sanitari austriac.
A prin viodi e somee une contradizion, ma nol è cussì. Cun di fat, a son ben problemis a cjatâ miedis di meti intai ospedâi, ma no par vie che a sedin pôcs, ma ben parcè che a son cetancj impleâts intes mutuis e in dut il sisteme sanitari. Viodint cussì la cuistion, bisugnarà cirî la soluzion in mût dal dut diferent che se a fossin pôcs. Dome par fâ cualchi cont, il numar dai miedis in Austrie al è incressût dibot dal 250% dai agns ’70 incà, massime intai ospedâi, là che la percentuâl si alce al 300%. Ben clâr che bisugne tignî cont de incressite demografiche e de etât anagrafiche, e inalore si pues dî che l’aument vêr al è stât dal 28%. Tal ultin, la Austrie e à sù par jù 5 miedis par ogni 1000 abitants, là che la medie europeane a ‘nt conte 3,7. Dut câs, salacor par vie di ponts debii inte organizazion e inte struture, no si cjatin cun comut miedis par sostituî chei che a mancjin o che a van vie.
L’ordin dai miedis al volarès incressi il numar di chei disponibii, indreçantsi sui vantaçs di onorari e su lis cundizions di lavôr par tirâ dongje plui miedis intal sisteme des mutuis e intai ospedâi. Dut chest al riscje di jessi falât, se no si invie un mudament inte organizazion e intes struturis sanitariis, di mût di fa calâ il numar dai miedis che a coventin al sisteme, cence – ben clâr – ridusi la cualitât dal servizi.
La discussion, ancje a nivel politic, e trate sui obietîfs e su cuâi mieçs che a son di doprâ par rivâ adore a otignîju.
Il plui impuartant al è cence fal chel di rivâ a vê mancul pazients e plui int sane, par vie che la Austrie, in dute la Europe, e à il plui alt numar di visitis in ambulatori e dîs di ricovar in ospedâl in proporzion ai abitants. Al somee cun di fat che la int no vedi masse a cûr la prevenzion, ma ancje la informazion e la competence a nivel sanitari: a saressin propit chescj i prins cantins dulà meti man subit par sbassâ il numar di chei che si metin par dibant tes mans dal sisteme sanitari.
Jenfri lis justaduris proferidis, o nomenìn chê di meti in vore il model PHC (Primary Health Care), ven a stâi la assistence sanitarie di fonde, stiçant i miedis di base a indreçâ in mût adat e sensât i pazients, par garantî curis une vore cualificadis, e duncje valevulis, su la fonde di dibisugnis veris. Si trate, in fin dai fats, di stratignîsi di prescrizions inutilis fasint sparagnâ bêçs e int al sisteme.
Dongje di chest, il sisteme sanitari al va tornât a viodi di plante fûr, scomençant di ducj i infermîrs, che la lôr percentuâl par abitant e je invezit une des plui bassis inte Union Europeane. Si larà indevant daspò metint man a dut il sisteme dai miedis di base, che dispès, dongje di fâ i “miedis de mutue”, a lavorin ancje in profession libare, e cussì dut il sisteme al risint. Par prionte, i miedis a fasin ancje voris che a podaressin jessi puartadis indevant di altris di lôr, tant che infermîrs specializâts (par medeâ piçulis feridis, fassâ, cambiâ jutoris acustics e vie indevant), cence fevelâ di ducj i assums burocratics che a podaressin jessi davuelts di impleâts aministratîfs.
Si che duncje, mancul miedis, ma plui specializâts e plui centrâts sul lôr vêr mistîr. ❚
Barbara Cinausero
AUSTRIE. Sisteme sanitari dut di tornâ a viodi............
Stant a chel che a disin i sorestants de categorie dai miedis, soredut pe dade di timp che e leve dal 1995 al 2001, la Austrie e vivè il pericul di une invasion di miedis. Dopo mancul di vincj agns, tant che al pant il lôr ordin e che al è stât fat bon dai media, la situazion si è savoltade e al somee che la mancjance di miedis e sedi il plui grant fastidi dal sisteme sanitari austriac.


text:
LIS VORIS…
Sul vieri di lune
• Si plantin i bulbis di ai (ancje di chel di Resie) e lis gnovis plantis oficinâls.
• Si sblancjin cardi e puar.
• Si disloze la sparghere.
• Si nete il teren dai rescj di culturis, si colte, si svangje e si lavore pes culturis de Vierte.
… E CHEL DI METI TAL SAC
Si cjapin sù:
jerbe rave, cardi, carote, cauliflôr, verze brocul, verze, caulirave, verzutis di Brussel, verze capûs, cicorie, indivie, fenoli, latuie di tai, puar, lidrics (ancje il lidric cul poc, il Canarin e il Rose di Gurize), rati, rucule, spinaze.
Te cantine:
Si fasin lis analisis dai vins e, se al covente, si sclarìs il vin gnûf. I furniments doprâts pe vendeme e pe vinificazion a àn di jessi lavâts, disinfetâts e protets dal polvar.
Se o vês une buine cantine di conservazion, o podarês mangjâ i piruçs, i miluçs, i kiwis, lis patatis, lis carotis, lis cevolis, l’ai, i fasûi (secs), il selino rave, lis jerbis ravis rossis e lis cocis conservadis. E, nancje discori, la broade.
Intal broili si cjapin sù: cachis, cjastinis, mêi codogns, ulivis.
✒ Adriano Del Fabro
ORT FURLAN............
LIS VORIS…


text:
No cate il diviêt des autoritâts e lis pachis de polizie, il siopar par ledrôs al inflamà dut l’Istât dal 1950
Sul cricâ dal dì dai 19 di Mai dal 1950, la place di Muçane si jemplave di centenârs di personis. A jerin contadins, pe plui part zornadîrs disocupâts, e a rivavin di ogni bande de Basse e ancje di plui lontan par lâ a lavorâ – sore nuie e no cate il diviêt des autoritâts e lis pachis de polizie – sul jet dal Cormôr. A deventaran in curt miârs, un flum di int, une fuarce pacifiche che nissune autoritât e rivarà a fermâ. A tacavin cussì lis Lotis dal Cormôr, il grant siopar par ledrôs che al varès inflamât l’Istât di 70 agns indaûr. I sotans, cence tiere e cence dirits, stufs di patî fam e emigrazion, a alçavin sù il cjâf.
◆ Ju veve clamâts e organizâts la CGIL di Giuseppe Di Vittorio, che in chei agns, par fâi front ae inerzie dal Guvier, e veve proponût in dute Italie il Plan pal Lavôr, une schirie di oparis publichis – sieltis a nivel locâl daûr des propuestis dai teritoris – stimadis tant che strategjichis par creâ lavôr e disvilup. La Cjamare dal Lavôr di chenti, cul Segretari Ruffino e i dirigjents Nadalutti e Graziutti e veve individuât la canalizazion dal Cormôr, cul obietîf di dâi un sburt ae ocupazion e di miorâ la situazion idrauliche di buine part dal paludan, recuperantlu ae produzion agricule; ancje in cheste ocasion, il Guvier vuidât di Alcide De Gasperi al decidè di no finanziâ le opare.
◆ La gnove Costituzion Republicane e il dibatit viert sui dirits e la esigjence di fâ sù une societât plui juste, a vevin creât grandis sperancis jenfri la popolazion. Il fîl ros cu la straordenarie e peculiâr esperience de Resistence intal nestri teritori al jere rivât fin tal Cormôr: ducj i dirigjents e tancj protagoniscj des lotis a jerin ex partigjans, cheste volte impegnâts intune lote cence armis, par planificâ il lavôr a scuadris, gjestî i furniments alimentârs sul model des intendencis, organizâ la difese dai atacs de polizie e une propagande capilâr.
◆ La sielte di refudâ la violence e la cjarte dal siopar al contrari a faserin il rest: lontane dal jessi dome une rivendicazion di caratar politic e ideologjic, la lote e veve cjapât dentri no dome i disocupâts e i sotans ma e veve tirât dongje la poie e la solidarietât di artiscj e inteletuâi, chê dai sindics, dai plevans, dai buteghîrs, di chei altris lavoradôrs e, in sumis, di dute la comunitât.
◆ Altris cantins decisîfs a son stâts il rapuart strent e simbiotic jenfri la int e il teritori, la tiere, i boscs, lis aghis, e po dopo un rûl decisîf des feminis, protagonistis dongje dai oms intune maniere cuasi paritarie, viodût che cetantis di lôr no son stadis dome ativis te mense di Sarvâs ma ben ancje tal lavorâ di pale e tal frontâ cence pôre la polizie.
◆ Cheste esperience – finide, magari cussì no, cuntune vitorie durade masse pôc – e je stade a dilunc part de memorie coletive e de identitât dai furlans de Basse e no dome, e e pues dal sigûr judânus, cul so esempli evident e simbolic di solidarietât e coesion sociâl, a frontâ ancje il moment dificil che o vivìn in chest periodi.
◆ Cheste memorie, la memorie di dutis lis voltis che il Friûl nol à sbassât il cjâf, nus covente come il pan. La storie des Lotis dal Cormôr e varessin di insegnâle tes scuelis, pai valôrs che e rapresente ma soredut parcè che e je in stât di mostrânus chel che o stin dismenteant, ven a stâi cui che o sin e di dulà che o vignìn, no tant che individuis ma ben come comunitât, come popul.
◆ Cussì al scrivè Paolo Gaspari, autôr dal prin saç su lis Lotis dal Cormôr: “Man a man che o jentravi tes cjasis e tes ostariis par intervistâju, e saltave fûr no dome la memorie di trente agns indaûr, ma ben la memorie di vitis prime des lôr, di esperiencis che a legjitimavin la agjitazion dal 1950 a traviers di une percezion dal rapuart cul teritori e di valôrs di ecuitât riferibii a compuartaments coletîfs une vore lontans tal timp. Tes personis che a vevin vivût il siopar dal Cormôr e jere, ae fin, la memorie di altris personis vivudis prime di lôr.”
◆ La memorie des comugnis. Des riunions sot dal tei. De autonomie e de autogjestion. La nestre memorie. La memorie dai furlans. ❚